Koya NT, Romans 1

1 పమలు అత్త నన్న యేసు కిరిస్తుని పనివాండు. థేమండే నానిన్ వేరే తాసి, ఓని యెపారిగ మంజి, థేమటె కుసేలి కబురు కెత్తవాలె ఇంజోరె నానిన్ కరెంగ్తొ.

2 రోమా పటనాతె థేమటె పొం్రొ నమ్మకమ్ తాసి మంథాని అంథొరికి, ఇతుకు, థేమటెసేంకా వేరే తాసి మందవాలె ఇంజి కరెంగ్తోరంథొరికి రాసనద్దు బాతథిత్కు,

3 మన తప్పె అత్త థేమటెనుంచి, పెబు అత్త యేసు కిరిస్తునుంచి మీకు దయూ, సమా, ఆదవాలె.

4 యేసు కిరిస్తుని గురించి, థేమండు ఓని సేవకుర్కిని థోరింపినె సుబ్బరంగ మంథాని థేమటె పుస్తకాతె ఓని కుసేలి కబుటిని పమానమ్ తుంగ్తో. బేలాయుతుకు,

5 పెబు అత్త యేసు కిరిస్తు ఒల్దిని పెయుసి థావీదు గోత్రాతె పుట్తోండు, సుబ్బరంగ మంథాని ఆత్మతిని పెయుసి థేమటె పిల్లా ఇంజోరె మినో; సామతెనుంచి గిరుడ్డి త్యేతథాని పెయుసి థేమటె మర్రి ఇంజోరె రుజు తుంగ్తొ.

6 ఓండు అన్ని కులత్తోరిని, తెలుసుకుట్టో. ఓరమటె మీమిని గూడ యేసు కిరిస్తు థోరింపినె కరెంగ్తొ.

7 ఓని పెథెటిని పెయుసి నమ్మకంతోటె లోబర్దనాంకి, మాకు దయూ తోపిసి యేపారి పనుంగిని తుంగనాంకి కరెంగ్తొ.

8 నన్నా మొట్టమొథొటి కెత్తనద్దు బాతథిత్కు, మీరు యేసు కిరిస్తుని పొం్రొ నమ్మకమ్ తాసి మినిరింజి, ఈ లోకాతె మందనోరంథోరు మీ నమ్మకతిని గురుంచి తెలియ కెచ్చనోరు ఇంజి, నన్నా మీ అంథొరిసేంకా యేసు కిరిస్తుని థోరింపినె నా థేమటిని ఆరాథిసనాన్.

9 నన్నా బెస్కె అత్కు పాదన తుంగనానొ అస్కె మీమిని మరెంగి థాయకుండ బెస్కెటికి గురుతు పెయుసి థేమటగ్గ బతిమిలాడోరె మినాన్ ఇంజి నన్న సేవ తుంగాని థేమటింకే ఎరక ఆసి మింథె.

10 నన్నా నిజమె కెచ్చనాన్ ఇందంథానికి, నా రుదయూతె మంథాని థేమండె సాచ్చిగ మినొ. ఓని మర్రి అత్త యేసు కిరిస్తుని కుసేలి కబుటిని నన్నా నమ్మకంగ కెచ్చోరె మినాన్.

11 బేలాయుతుక్కన్నా నన్నా మీమిని ఊడి, ఆత్మతికి చెంత సాయతిని మీకు ఈసి, యేసుని పొం్రొ మీకు మత్త మీ నమ్మకతిని గెట్టిపరిసి, ఈలా మనాడు ఒరోంకొరొ ఆదర్నా ఏందవాలె ఇంజి సేన ఆసతోటె ఎదురూడోరె మినాన్.

12 బేలాయుతుకన్నా నన్న మీయగ్గ వాదనాంకి థేమటె ఇస్టతిని పెయుసి నాకు మంచి పయూనమ్ తొందరగా వాదవాలె ఇంజొరె బతిమలాడనాన్.

13 జతగాక్కినీరె, యూదుర్కు అయ్యో వేరె జనాకినమటె నన్న పలమ్ ఏంతాటు మీయమటె గూడ కొన్ని పలమ్ ఏందవాలె ఇంజి మీయగ్గ వాదవాలె ఇంజి సేనసారి అనుకుట్టాన్ గోని, ఇంజెటిథాకా నాకు అడ్డు వత్తా ఇంజి మీరు తెలుసుకుండవాలె ఇంజోరె కొరనాన్.

14 గ్రెకుర్కింక్వి పరయవారింకి, గ్యానిర్కింకి అగ్యానిర్కింకి నన్నా రునమాసి మినాన్.

15 గాబట్టి రోమా పటనాతె మంథాని మీకు గూడ కుసేలి కబుటిని అంథిసాలె ఇంజోరె ఇస్టపరసనాన్

16 కిరిస్తుని కుసేలి కబుటిని గురించి నన్న సిగ్గు పరవొన్; బారితుకు బేనోరతుకు థాని పొం్రొ నమ్మకమ్ తాసిత్తోరో, యూదుర్కత్కన్నా సరె, గ్రెకుర్కు అత్కన్నా సరె, ఓరికి రచ్చన ఈథాని థేమటె సకితి ఆసి మింథె.

17 నమ్మకతిని పెయుసి నీతిమంతుండు బెస్కెటికి బతకనో ఇంజి రాసి మత్తాటు, ఆ నమ్మకమ్ థేమటె కుసేలి కబురు థోరింపినె తెలియ పరసోంథె.

18 గోని బేనోరతుకు దుస్టుర్కినా మంజి, పాపకు తుంగి, నిజాయుతిటిని తీసి వాట్తోరో ఓరి పొం్రొ థేమండు ఓని కోపతిని పరలోకాతెనుంచి తోపిస్తొ.

19 థేమటె గురింస్త నిజాయుతి ఓరికి తెలిసి మింథె; థేమండే తేటంగా ఆ తెలివిని ఓరి రుదయతె తోపిస్తో.

20 ఈ లోకతిని తుంగ్తస్కెటినుంచి జనాకు ఆకాసతిని, నెల్దిని, వాంటె మందనవన్నిటిని ఊడోరే మినోరు. వాంటె థేమటె బెస్కెటికి మంథాని సకితి, థేమటె లచ్చనమ్ వేడకయుత్తె. ఆలామన్నంగా ఓరు, మాకు అ థేమండు తెలియో' ఇంజి కెచ్చి తప్పి థాయనాంకి అర్రి ఇల్లె."

21 ఓరు థేమటిని పున్ని మినోరు. అత్కన్నా ఓనిని థేమండు ఇంజోరె మొడకోకా, ఓనిని ఆరాథిసి దండమ్ వాటోకా మినోరు. థేమండు బేలా మినోండో ఇంజి మతిమీరి ఆలోసిసనోరు, ఆలా మందటమ్వల్ల ఓరి మనుసు పిచ్చి పెయుసి ఈకటిథె నిండి మింథె.

22 ఓరు ఓరిని గ్యానిర్కు ఇంజోరె అనుకునుంజనోరు గోని, పిచ్చి పనుంగిని తుంగనోరు.

23 బెస్కెటికి బతికి మంథాని గొప్ప థేమటిని మొడకంథానికాన్న, మనుసుర్కు తుంగ్త పొతిమేకిని, పిటేకు, జంతుకు, పామ్కిని చెంతమ్ మందనవాంటిని మొడకనోరు.

24 గాబట్టి ఓరి రుదయమ్ ఇస్టపరస్త సిగ్గు ఇల్లో లంజ పనుంగిని తుంగనాంకి థేమండు ఓరిని కయు విడస్తో. గాబట్టి ఓరు ఓరి ఒల్దినితోటె ఒరోంకొరో యెసన పనుంగు తుంగ్తోరు.

25 థేమటె నిజాయుతి బాత ఇంజి ఓరు పున్ని మంజి గూడ, కావాలె ఇంజోరె, అబద్దవాంటె పొం్రొ నమ్మకమ్ తాస్తోరు. థేమండు తుంగ్తవాంటిని మొడక్తోరు గోని, అన్నిటిని తుంగ్త థేమటిని మొడకటమిల్లోరు. ఓనికె బెస్కెటికి గొప్ప ఆదవాలె, ఆమెన్.

26 అంథ్కాటె ఓరు, ఓరి సిగ్గు ఇల్లో పనుంగినె నాసనమ్ ఆదవాలె ఇంజోరె థేమండు ఓరిని కయు విడస్తొ. ఆలాకె ఓరి నాటొకు గూడ సుబావ అలవాటిని పెయుసి మనుసుర్కినితోటెె అయ్యోకుండా, నాటొకినితోటె ఎసన పనుంగు తుంగనోరు.

27 ఆలాకె మునుసుర్కు సుబావ అలవాటిని పెయుసి నాటొకినితోటె అయ్యోకుండా, మనుసుర్కినితోటెె ఎసన పనుంగు తుంగనాంకి వేయుసి అత్తోరు. అంత్కాటె ఓరికి వాథాని పెద్ద సిచ్చాతె పాడాసి థాయవాలె ఇంజి థేమండు ఓరిని కయు విడస్తొ.

28 ఓరు థేమటిని పున్ని మంథాని తెలివితిని తీసి వాట్తోరు గాబట్టి ఓరి సెడ్డ పనుంగినె ఓరు నాస్నమ్ ఆదవాలె ఇంజోరె థేమండు ఓరిని పాడాసి థాయనాంకి ఒపగిస్తో.

29 ఓరి బతుకినె రక రక దుస్ట పనుంగు తుంగటమ్, పాప పనుంగు తుంగటమ్, సెడ్డ ఆసాకు మందటమ్, వేరేవారిని పొం్రొ పగ పెయుసి మందటమ్, మనుసర్కిని అమకటమ్, గొడవా తుంగటమ్, దూసిసటమ్, మాయ పనుంగు తుంగటమ్, సెడ్డ బతుకు బతకటమ్, ఒరోని గురించి సెడ్డ తిరియటమ్, ఇవ్వంతా నిండి మంత్తా.

30 ఓరు పెరికె పొగడనోరు, థేమటిని తీసి వాటనోరు, గర్వమ్ మందనోరు, ఓరి గురించి ఓరే గొప్పంగా తిరియనోరు, కొత్త కొత్త పాపకు పుట్టిసనోరు, అయ్యూ ఎవ్వాంకి లోబరవొవోరు.

31 వివరిసి కెత్కన్నా అర్దమ్ తుంగోవోరు, ఓరు పమానతిని మీరి థాయనోరుగా మంత్తోరు, రుదయమ్ ఇల్లోవోరు, సెమిసోవోరుగ మంత్తోరు.

32 వీటిని తుంగనోరికి, థేమండు సామ సిచ్చ ఈతో ఇంజి పున్ని మంజి గూడ, వీటిని కావాలె ఇంజి తుంగనోరు. ఓరి మట్టీంకె అయ్యకుండా వేరేవారుగూడ ఆలే తుంగవాలె ఇంజి ఓరికి సాయమ్ తుంగనోరు.

Koya NT, Romans 2

1 గాబట్టి, వేరెవారి పొం్రొ తీర్పు వాటాని నిమ్మ, బెనోండత్కన్నా సరె, నిమ్మ తప్పి థాయనాంకి నీకు సోటిల్లె. బారితుకు నిమ్మ బేథాని గురించి తప్పు వాటనినో, వాంటినె నిమ్మ గూడ తుంగనీన్. ఆలా తీర్పు కెత్తటమ్వల్ల, నీకు నిమ్మే తప్పు తుంగనోండుగా మినిన్.

2 ఈలా తుంగనోరికి థేమటె తీర్పు నిజాయుతిని పెయుసి మంతె ఇంజి మనాడు పున్ని మినాడ్.

3 ఈలా తుంగనోరిని తప్పు తుంగ్తోరింజి తీర్పు వాటాని నిమ్మ, ఆ తవ్పికినే నిమ్నగూడ తుంగ్కు, థేమటె తీర్పినుంచి నిమ్మ బేలా తప్పిసాలితిని?

4 థేమండు నీ పొం్రొ బెచ్చో దయూ, జాలి, ఓపిక పెయుసి మినొ ఇంజి నీకు తెలియొ? ఇల్లకుండా మతుకు, ఓనిని లెక్క తుంగకుండా మినీనే? నిమ్మ పాపతెనుంచి మనుసు మారవాలె ఇంజి ఓండు నీకు ఈథాని సమయతిని నిమ్మ లెక్క తుంగకుండా మినీనే?

5 నిమ్మ, నీ మనుసిని గెట్టి పరిసి పాపకినుంచి మనుసు మార్సకుండా మతుకు, నీతిగా మంథాని థేమటె తీర్పినిసేంకా ఓని కోపతిని తాసనిన్, ఆ రోజినె నిమ్మ ఓని కోపాతెనుంచి తప్పిసాలిన్.

6 ఆ రోజినె ఓరు తుంగ్తథాన్ని పెయుసి థేమండు ఓరిని తీర్పు తీర్సితొ.

7 అలిసి థాయకుండా మంచి పనుంగు తుంగి సేన గొప్పతనతిని కోరుకుట్టోరికి బెస్కెటికి మంథాని బతుకిని ఈతొ.

8 గొడవ తుంగనోరుగా మంజి, నిజాయుతికి లోబర్దకుండా, అనీతికి లోబర్దనోరికి పొత్తోరె మత్త థేమటె కోపమ్ ఓరి పొం్రొ మంత్తె.

9 మొథొటి యూదుర్కింకి ఆపాయ యూదుర్కు అయ్యోవొరికి, దుస్ట పనుంగు తుంగాని పతివానికి సేన కస్టాకు బాథాకు కలిగితె.

10 మొథొటి యూదుర్కింకి ఆపాయ యూదుర్కు అయ్యోవొరికి, బేనోరతుకు మంచి పనుంగు తుంగనోరో ఓరికి గొప్ప మరియూద, గొప్పతనమ్, సమా కలిగితె.

11 థేమటగ్గ మొకమాట మన్నొ.

12 బేనోరతుకు మోసెని ఆగ్నియ ఇల్లకుండా పాపమ్ తుంగనోరో ఓరు ఆగ్నియ ఇల్లకుండానె పాడాసి థెయుత్తోరు. బేనోరతుకు మోసేని ఆగ్నియ మంజి పాపమ్ తుంగనోరో ఓరు ఆ ఆగ్నియకిని పెయుసి తీర్పు ఏంథిత్తోరు.

13 ఆగ్నియకిని కేంజనోరు థెమటె మున్నె నీతిమంతర్కయ్యోరు గోని, ఆగ్నియకిని పెయుసి నడదనోరె నీతిమంతుర్కినా అయుత్తోరు.

14 ఇంకా, ఆగ్నియ ఇల్లో వేరే జనాకు, సుబావతె ఆగ్నియకిని పెయుసి నడుత్కు, ఆగ్నియకిల్లోవోరికి, ఓరే ఆగ్నియ అయుత్తోరు.

15 ఓరి మనుసుగూడ సాచ్చమ్ కెచ్చోంథె గాబట్టి ఇద్దు తప్పు, ఇద్దు తప్పు ఇల్లె ఇందంథాని ఓరి రుదయూతె ఓరే తీర్సనోరు గాబట్టి ఆగ్నియ ఓరి రుదయకినె రాసి మింథె ఇంజి తోపిసనోరు.

16 నన్న కెత్తాని కుసేలి కబురు ఇథ్దె: యేసు కిరిస్తు థోరింపినె థేమండు మనుసుర్కిని రాస్యకిని తీర్పు రోజినె తీర్సితో.

17 గోని నిమ్మబోనో యూదుండు ఇంజి కెచ్చి, ఆగ్నియకిని పొం్రొ పట్టుదల పెయుసి మంజి థేమటిని గురించి గొప్పంగ కెచ్చినీన్.

18 నిమ్మ ఆగ్నియకంతా నేర్సుకుట్టిన్. థానిని పెయుసి థేమటె ఇస్టతిని, మంచిథి బాతథో, సెడ్డథి బాతథో ఇంజి తలుసుకుండాని తెలివి నీకు మింథె.

19 ఇంకా నిమ్మ గుడ్డివారికి అర్రి తోపిసనోండుగా, థేమటిని పున్నకుండా ఈకట్దె మందనోరికి వెన్నిలా ఈదనోండుగా మినిన్ ఇంజోరె,

20 తెలివి ఇల్లోవోరికి బోథిసనోండుగా, సిన్న పిల్లాంకి పంతులుగా, ఆగ్నియకిని తెలివితోటె నిజాయుతితోటె నడదనోండుగా మినిన్ ఇంజోరె అనుకునింజనీన్.

21 ఈలా మన్నంగా, వేరేవానికి బోథిసాని నిమ్మ, బారి నీకు నిమ్మె బోథిసటమిల్లిన్? థొంగతనమ్ తుంగొద్దు ఇంజి బోథిసాని నిమ్మ థొంగతనమ్ తుంగొచ్చా?

22 లంజ పనుంగు తుంగొద్దు ఇంజి కెత్తాని నిమ్మ లంజ పనుంగు తుంగొచ్చా? పొతిమెకిని దూసిసాని నిమ్మ అమ్వ మంథాని గుడికినె థొంగతనమ్ తుంగొచ్చ?

23 ఆగ్నియకిని గురించి గొప్పంగా తిరియూని నిమ్మ ఆగ్నియకిని మీరి నడిసి థేమటిని అవమానమ్ తుంగొచ్చా?

24 థేమటె పుస్తకాతె రాసి మత్తాటు: మీమిని పెయుసి వేరేవారు థేమటె పెథెటిని దూసిసనోరు.

25 నిమ్మ ఆగ్నియకిని పెయుసి నడుస్తుకు సున్నతి మంచిథి. గోని నిమ్మ ఆగ్నియకిని మీరి నడుస్తుకు సున్నతి తుంగ్కన్నా థాంటె బాత పయోజనమ్ మన్నొ.

26 ఇంకా, సున్నతి తుంగిల్లోవాండు ఆగ్నియకిని పెయుసి నడుత్తుకు ఓండు సున్నతి తుంగిల్లోవాండు అత్కన్నా, సున్నతి తుంగ్తోండుగా అయుతో గథా?

27 సున్నతి తుంగిల్లో వేరేవాండు, ఆగ్నియకిని పెయుసి నడసనో. సున్నతి తుంగ మత్త నిమ్మ థేమటె ఆగ్నియ ఏంచి మినిన్, గోని వాటిని పెయుసి నడదకుండ మతుకు, థేమండు నీ పొం్రొ తప్పు వాటితోగథా?

28 గాబట్టి యూదుర్కింకి పుట్టటమ్వల్ల ఒరోండు యూదుండాథిల్లోండు. అంగమ్ తోలిని కొయుదటమ్వల్ల అద్దు నిజమత్త సున్నతి ఇంజోరె అయ్యో.

29 బేనోండతుకు ఓని రుదయతిని థేమడ్తోటె సరిగా తాసితోండో ఓండే నిజమత్త యూదుండు అయుత్తో. అసలు అంగమ్ తోలిని కొయుదటమ్ నిజమత్త సున్నతి అయ్యో; గోని బేనోండతుకు ఓని రుదయతిని థేమటె ఆత్మతెవల్ల మంచిగా తాసితోండో ఓండె నిజమత్త సున్నతి తుంగ్తోండయుతో. ఆలాంటోండు, మనుసుర్కిని పొగడతిని యెదురూడకుండా, థేమటె పొగడతిని ఎదురూడనో.

Koya NT, Romans 3

1 ఈలా మన్నంగా, యూదుండుగా మందటమ్వల బాత మేలు మింథె? సున్నతి తుంగటమ్వల బాత పయోజనమ్ మింథె?

2 యూదుండుగా మందటమ్వల బెచ్చో మేలు మినా. థేమటె మాట మొట్ట మొథొటి ఓరికె ఒపగిసి మత్తె.

3 నిజమె, కొంత మంథి నమ్మకమ్ ఇల్లోవోరిగా అత్తోరు; ఆలా కొంత మంథి నమ్మకమ్ ఇల్లోవోరిగా థాయటమ్వల్ల థేమండు ఓని మాటతెనుంచి తప్పి థెయుత్తోండా?.

4 ఆలా అయ్యో. బారితుకు లోకాతె మందనోరంథోరు అబ్బదమ్ కెత్తనోరుగా మినోరు; గోని థేమండుబోనో బెస్కెటికి నమ్మకమ్ మందనోండుగా మినో. థేమటె మాట కెత్తాటు: ఓండు కెత్తనవాంటె నమ్మకమ్ మందనోండు ఇంజోరె రుజు తుంగబర్తె; ఓని కేసుని కోట్టింకి తీసి అత్తుకు

5 గోని కొంత మంథి ఈలా కెచ్చనోరు, మనాడు అదర్మంగా మందంథాని పెయుసే థేమటె దర్మమ్ వేడకయుతె ఇంజోరె కెచ్చనోరు. ఆలా కెత్కు థానికి మనాడు బాత జవాబు కెత్తాలితాడ్? థేమండు పాపమ్ తుంగనోరిని సిచ్చిటమ్వల ఓండు తప్పు తుంగనోడు అయుతొండా?"

6 ఆలా కెత్తాలొడుగథా, థేమండు నీతిమంతుండయ్యకుండా మతుకు ఓండు ఈ లోకతికి బేలా తీర్పు తుంగాలితొ?

7 కొంత మంథి ఈలా కెత్తొచు: నన్న అబదమ్ కెత్తటమ్వల్ల థేమటె నిజాయుతి వేడకాసి

8 మంచి కలగవాలె ఇంజి మనాడు పాపమ్ తుంగ్కాడా' ఇంజోరె మనాడు కెత్తొచ్చుగథా? ఆలా అయ్యో; ఆలా కెత్త గూడో. మమ్మా ఆలా బోథిసనోరమ్ ఇంజి కొంత మంథి మామిని నింథిసి, మాకు అవమానమ్ కలిగిసనోరు. ఆలాంటోరికి కావలస్త స్చిచా వెయుత్తె.

9 ఇంకా థీని గురించి బేలా నిర్నయమ్ తుంగవాలే? మనాడు ఓరికన్నా గొప్పవారడా? యూదుర్కు అత్కన్నా, యూదురకయ్యో వేరే జనాకు అత్కన్న అంథోరు సమానంగా పాపమ్ తుంగ్తోరాసి మినోరు. థీనిని నన్నా ఇంతక మున్నే రుజు తుంగ్తాన్.

10 థీనిని గురించి ఈలా రాసి మింథె: నీతి మంతుండు ఒరోండు గూడ ఇల్లో."

11 నిజంగ అర్దమ్ తుంగనోండు ఒరోండు గూడ ఇల్లె; థేమటిని మెక్కనోండు ఒరోండు గూడ ఇల్లో.

12 అంథోరు అర్రి తప్పి పెరికెటికి గిరుడ్డి అత్తోరు. మంచి తుంగనోండు బేనోండు గూడ ఇల్లో. ఒరోండు గూడ ఇల్లో.

13 ఓరి గొంతు తీసి మంథాని సమాథి తిస్తె మింథె. ఓరి నాల్కేకు మోసమ్ తిరియోరె మినా. ఓరి పెదవకిని పొం్రొ పామిని విసమ్ మింథె.

14 ఓరి పమటెనుంచి సెడ్డ మాటాకు, దూసన మాటాకు తిరియోరె మినోరు.

15 ఓరి కాల్కు నెత్తురు కారపిసవాలె ఇంజి తొందర్ పర్సోంథె.

16 ఓరు థాయూని అరిథె నాస్నతిని, బాదకిని విడిసి థెయుత్తోరు.

17 సమా అర్రి బేథో ఓరికి ఎరక్కాథిల్లె.

18 ఓరమటె థేమటె బయమ్ ఇల్లె.'' ఇంజోరె రాసి మింథె.

19 ఇంకా, ఆగ్నియ, నియమాకు, వాంటిని పాటిసనోరికె లెయుతె ఇంజోరె మనాంకి ఎరక్కె. థానిని పెయుసి లోకాతె మందనోరు అంథోరు, యూదుర్కు అత్కన్నా, యూదుర్కు అయ్యో వేరే జనాకు అత్కన్నా, థేమటింకి లెక్క కెత్తవలసి మింథె. బేనోరు గూడ తప్పి థాయూలోరు.

20 ఈలా మన్నంగా, పాపతిని గురింస్త తెలివి ఆగ్నియ థోరింపినె వెయుతె గాబట్టి, బేనోండు గూడ ఆగ్నియకిని పెయుసి నడదటమ్ థోరింపినె థేమటె మున్నె నీతిమంతుర్కినా ఆథిల్లోండు.

21 ఈలా మన్నంగా, మోసేని ఆగ్నియ ఇల్లకుండా ఒరోండు నీతిమంతుర్కినా ఆదటమ్ బేలా ఇంజోరె థేమండు తెలియ పరస్తో. థీని గురించి థేమండు-కెత్త-మాటా కెత్తనోరు థేమటె పుస్తకాతె సాచ్చమ్ కెచ్చి మినోరు.

22 థీని పకారమ్ యేసు కిరిస్తుని పొం్రొ మనాడు తాసాని నమ్మకతిని పెయుసి థేమండు మనాని పాపమ్ ఇల్లోవారిగ ఓని మున్నె నిలవాటనొ. ఓని పొం్రొ నమ్మకమ్ తాస్త పతివానికి ఈ విథానమ్ వర్దిలిస్తె.

23 బాత తేడా ఇల్లకుండా అంథోరు పాపమ్ తుంగి థేమటె గొప్పతనతిని ఏందనాంకి అరగతె ఇల్లోవారిగా అత్తోరు.

24 గోని థేమండు ఓని దయూతిని పెయుసి, జనాక్కంథొరిని ఉచ్చిదంగా, ఓనితోటె నీతిమంతుర్కినా తుంగ్తో. ఇద్దు యేసు కిరిస్తు థోరింపినె మనాంకి కలగ్త ముక్తి.

25 యేసు మన పాప సిచ్చతిని ఓని పొం్రొ ఏంచి థేమటె కోపతిని ఆర్పిసవాలె ఇంజి థేమండు ఓనిని రోత్తో. యేసు కిరిస్తు మనసేంకా సిలువతె పొం్రొ నెత్తురు కార్సి డొల్లి థాయటమ్వల్ల మనాడు థేమడ్తోటె నీతిమంతుర్కినా అయుతాడు. థేమండు నీతి మందనోండు ఇంజి తోపిసవాలె ఇంజి గడిసి అత్త కాలాతె పాపమ్ తుంగ్త జనాకిని సిచ్చిసకుండా ఓపిక పెయుసి మత్తో.

26 యేసు కిరిస్తుని నెత్తురుతె పొం్రొ నమ్మకమ్ తాసనోరు ఈ నీతితిని ఏంథిత్తోరు. థీని పెయుసి థేమండు నిజాయుతి మందనోండింజి మొకమాట మన్నోవాండు ఇంజోరె తెలియుతె.

27 ఆలాయుతుకు మనాడు గొప్పవారింజోరె అనుకుండనాంకి కారనమ్ బెగ్గ మింథె? అసలె ఇల్లె. బారితుకు ఆగ్నియకిని పెయుసి నడదటమ్వల్ల అయ్యకుండా యేసు కిరిస్తుని పొం్రొ తాసాని నమ్మకతెవల్లె మనాడు తీర్పు ఏందనాడు.

28 గాబట్టి నమ్మకమ్ థోరింపినె థేమడ్తోటె నీతి మంతుర్కినా ఆదనాడు; ఆగ్నియకింకి లోబర్దటమ్వల్ల వాథాని పనుంగిని పెయుసి అయ్యో ఇంజోరె తెలుసుకుండవాలె.

29 థేమండు యూదుర్కింకి మట్టింకె థేమండా? యూదుర్కు అయ్యోవోరింకి ఓండు థేమండు అయ్యోడా? ఆలా అయ్యో, ఓండు అంథోరికి థేమండు.

30 థేమండు ఒరోండె, యూదుర్కత్కన్న, యూదుర్కు అయ్యో వేరేవరత్కన్న, అంథోరు థేమటె పొం్రొ తాసాని నమ్మకతిని పెయుసి ఓనగ్గ నీతిమంతుర్కినా సేర్సకునుంజనొ, అద్దు నమ్మకమ్ థోరింపినె కలిగితె.

31 నమ్మకమ్ థోరింపినె ఓనగ్గ సంబందమ్ కుదరిస్తాడ్ ఇతుకు, ఆగ్నియకిని విడిసీదవాలెనా? ఆలా అయ్యో. మన నమ్మకమ్ థోరింపినె మనాడు నిజంగా ఆగ్నియకిని పెయుసి నడథాలిత్తాడు.

Koya NT, Romans 4

1 ఆబ్రగామ్ మన ముత్తాతలు. నమ్మకతిని పెయుసే రచ్చన కలిగితె ఇందంథాని గురించి ఓండు బాత తెలుసుకుట్టో?

2 ఓండు తుంగ్త మంచి పనుంగిని పెయుసి థేమండు ఓనిని మెచ్చుకుట్టోండా? అయ్యో. ఆలాయుతుకు, ఓండు గర్విసనాంకి కారనమ్ మంతె గథా? గోని థేమటె మున్నె ఆలా గర్విసనాంకి కుదురో.

3 బారితుకు థీని గురుంచి థేమటె మాట ఈలా రాసి మింథె: "ఆబ్రగామ్ థేమటె పొం్రొ నమ్మకమ్ తాస్తో గాబట్టి థేమండు ఓనిని నీతి మంతుండినా "అనిపిస్తొ.''

4 ఒరోండు పని తుంగ్కు ఓనికి కూలి ఈతోరు, కూలి ఏందటమ్ ఓని అక్కు. ఆ కూలి ఓనికి బమమానంగా ఈదనదయ్యో. ఓండు పని తుంగ్తో గాబట్టి కూలి ఏనితో.

5 గోని నమ్మకతిని పెయుసి థేమండు జనాకిని నీతిమంతుర్కినా తుంగనో, గాబట్టి ఓరు తుంగాని పనుంగిని పెయుసి అయ్యో.

6 ఆలాకె అక్కు ఇల్లో ఒరొ పాపి బేల నీతి మంతుండినా ఆథితొ ఇందంథాని గురుంచి థావిదు రాజు ఈలా కెత్తొ:

7 బేనోనిన్ పాపకిని థేమండు సెమిస్తోండొ ఓండు కుసేలి మందనోండు.

8 బేనోని పాపకిని థేమండు లెక్క తుంగకుండా మంత్తోండో ఓండు కుసేలి మందనోండు.

9 మరి సున్నతి తుంగ్కుట్టోరు మ్రాతమే కుసేలి మందనోరా? సున్నతి తుంగిల్లోరు కుసేలి మందనోరయ్యోరా? అలాయుతుకు ఆబ్రగామిని గురించి మనాడు బాత కెత్తవాలె? ఓండు థెమటె పొం్రొ తాస్త నమ్మకతిని పెయుసి నీతిమంతుండినా అత్తొ ఇంజి థేమండు కెత్తొగథా?.

10 ఆలాయుతుకు ఓని నమ్మకమ్ బేలా ఓనికి సాయమ్ తుంగ్తె? ఓండు సున్నతి తుంగ్త పాయ నీతిమంతుండయుతొండా, ఇల్లుకు సున్నతి తుంగోక మున్నె నీతిమంతుండయుతొండా? థానికి జవాబు ఇథ్దె: థెమండు మొథొటి ఓనిని అంగిగరిస్తొ, ఆపాయ ఆబ్రగామ్ సున్నతి తుంగ్కుట్టొ.

11 ఆబ్రగామ్ సున్నతి తుంగోక మున్నె ఒనమటె నమ్మకమ్ మత్తె గాబట్టి థేమండు ఓనిని నీతిమంతుండినా తుంగ్తొ. థానికి గురుతుగా సున్నతి ఇంథాని ముద్రతిని ఆబ్రగామ్ ఏంత్తో. అంథ్కాటె నమ్మకమ్ థోరింపినె నీతిమంతుర్కాదనోరికి ఆబ్రగామ్ ఆత్మతికి చెంత అయ్యూలు అయుత్తొ.

12 సున్నతి తుంగ్కుట్టోరికి గూడ ఆబ్రగామ్ ఆత్మతికి చెంత అయ్యూలు అయుత్తొ. గోని సున్నతి తుంగోక మున్నె ఆబ్రగామింకి మత్త నమ్మకమ్ బేనోరికి మంత్తో ఓరికి గూడ ఓండు అయ్యూలు అయుత్తొ.

13 ఆబ్రగామ్ ఓని సంతానమ్ లోకతిని వారసత్వంగా ఏంథిత్తోరు ఇంజి థేమండు పమానమ్ తుంగ్తొ. ఆగ్నియకిని పెయుసి నడదటమ్వల్ల థేమండు ఆ పమానతిని ఈథిల్లొ. గోని ఓనమటె నమ్మకమ్ మత్తె గాబటి, థేమండు ఓనిని నీతి మంతుండుగా ఊడ్తథాని పెయుసి ఆ పమానతిని తుంగ్తొ.

14 ఒరొ పట్టు వారసురకాదవాలె ఇంజి ఆగ్నియ కారనమతుకు, నమ్మకతికి విలువ మన్నొ; పమానతికి అర్దమ్ మన్నొ.

15 బేనోరతుకు ఆగ్నియకిని పాటిసి నడదవాలె ఇంజి మినోరో ఓరి పొం్రొ ఆగనియకు తప్పు వాటితె. అసలు ఆగ్నియ ఇల్లకుండా మతుకు, వాటికి లోబర్దనద్దు మన్నొగథా?

16 గాబట్టి నమ్మకమ్ ముక్యమత్తదు. థేమండు ఓని పమానతిని బమమానంగా ఇత్తొ. మనాడు సున్నతి తుంగ్కన్న, తుంగకుండా మత్కన్నా, ఆబ్రగామికి మత్త నమ్మకమ్ మనాంకి మతుకు, థేమటె పమానతిని ఏంథితాడ్. థేమటిని నమ్ముకుట్టోరు అంథోరికి ఆబ్రగామ్ అయ్యూల్ అయుత్తొ.

17 థీని గురుంచి థేమటె పుస్తకాతె ఈలా రాసి మింథె: థీబె థేసకింకి అయ్యూలుగా నీనిని తుంగ్తాన్.' డొల్లి అత్తోరిని గిరుడ్డి బతికిసాని థేమటిని

18 థీబె థేసకింకి నీనిని అయ్యూలుగ తుంగితాన్ ఇంజి థేమండు పమానమ్ తుంగ్తస్కె, థేమండు కెత్త మాటకిని ఆబ్రగామ్ నమ్తో నీ కులత్తోరు ఆకాసతె మంథాని ఉక్కాకిని తిస్తె థీబె మంథి అయుతోరు' ఇంథాని పమానమ్ నెరవేరనాంకి కస్టంగా మత్కన్నా ఆబ్రగామ్ ఆ మాటకిని నమ్తో."

19 ఆబ్రగామిని నమ్మకమ్ తగ్గి థాయుల్లె. ఓండు ముక్కాలాసి వంద ఏండ్కినె వయుసినె ఒరొ పిల్లాతికి అయ్యూలు ఆదటమ్ కుదురో ఇంజోరె, ఓని ముత్తె అత్త సారా ముక్కాథాసి అత్తె. థాని డొక్కాతె పిల్లా పుట్టటమ్ అసలే కుదురో.

20 అత్కన్నా ఆబ్రగామ్ ఓని నమ్మకాతె ఈకె ఆకె కదలకుండా థేమటె పమానాతె గెట్టింగా మత్తో. ఓండు ఓని నమ్మకాతె తిరంగా పెరస్తొ; థాని పెయుసి థేమటింకి గొప్ప కలిగిస్తో.

21 థేమండు ఓని పమానతిని బేలాయుతుకన్నా నెరవేస్తో ఇంథాని గెట్టి నమ్మకంతోటె కలియు మత్తొ.

22 ఆబ్రగామిని నమ్మకతిని పెయుసి థేమండు ఓనిని నీతి మంతుండు ఇంజోరె కెత్తో.

23 థేమండు ఓనిని నీతిమంతుండినా తుంగ్తో ఇంజి రాసి మత్తదు ఓని మేలు వరికె అయ్యోకా,

24 మనాంకి గూడ వర్దిసెంతటె మింథ్తె. మనాడు గూడ యేసు కిరిస్తుని సామతెనుంచి తేవిస్త థేమటె పొం్రొ నమ్మకమ్ తాస్తుకు మనాని గూడ నీతిమంతుర్కినా తుంగిత్తొ.

25 మన పాపకిని సేంకా ఓనిని సావింకి ఒపగిసి, మనాని థేమటె మున్నె నీతిమంతుర్కినా నిలవాటనాంకి ఓనిని సామతెనుంచి తేవిస్తో.

Koya NT, Romans 5

1 గాబట్టి మనాడు యేసు కిరిస్తుని పొం్రొ తాస్త నమ్మకతిని పెయసి థేమటె మున్నె నీతిమంతుర్కినా ఆసి మినాడ్, గాబట్టి మన థేమండత్త యేసు కిరిస్తుని థోరింపుతె థేమటగ్గ సమా కలియు మినాడ.

2 మనాడు యేసు కిరిస్తుని థోరింపుతె నమ్మకమ్ కలియు మినాడ గాబట్టి థేమటె గొప్పతనాతె పాలివారయుతాడ ఇంథాని ఆస మనమటె మందంథాని పెయుసి మనాంకి బెచ్చో కుసేలి కలగోంథె.

3 ఆథ్దె అయ్యోకా, యేసు కిరిస్తుని పొం్రో తాస్త నమ్మకతిని పెయుసి మనాంకి బాథాకు వెయతా. అత్కన్నా ఆ బాథాకు మనాంకి ఓపికతె పెర్సనాటు తుంగితా. అంత్కాటె మనాడు బాథాకినితోటె కుసేలిగా మినాడ్.

4 ఓపికతెవల్ల మంచి లచ్చనాకు కలిగితె. మంచి లచ్చనాకు రచ్చన ఏందనాంకి కావలస్త గొప్ప నమ్మకమ్ కలిగితె.

5 థేమండు మనాంకి ఇత్త సుబ్బరమ్ మంథాని ఆత్మా థోరింపినె ఓని పేమతిని మన పొం్రొ తొస్తొ. గాబట్టి అసుంటె ఆసతిని పెయుసి మనాంకి నిరాస మన్నొ.

6 నిజంగ మనమటె బలమ్ ఇల్లొ సమయూతె దుస్టుర్కత్త మనసెంక కిరిస్తు డొల్లి అత్తొ.

7 బేనొగూడ నీతిమంతుని సేంక డల్లి అన్నొ. మంచి జతగాని సేంక ఒరోండు దయుర్నమ్ తచ్చి ఒరొ పట్టు డొల్లి థాయొచ్చు.

8 గోని మనాడు ఇంకా పాపతె మత్తస్కె కిరిస్తు మనసేంక డొల్లి అత్తొ ఇందంథాని ఊడ్తుకు థేమండు మన పొం్రొ బెచ్చొ పేమ తాసి మినొ ఇందనద్దు వేడకయుతె.

9 ఈలా మనాడు కిరిస్తుని నెత్తురుతె థొరింపినె థేమటె మున్నె నీతి మంతుర్కినా ఆసి మినాడ్ గాబట్టి థేమటె కోపతెనుంచి తప్పి అంజి, ఓని థోరింపునె రచ్చన ఏంచి మినాడ్.

10 ఓరస్కె మనాడు థేమటింకి పగవారాసి మత్తాడు; అస్కె థేమండు ఓని మర్రిని సావిని థోరింపునె మనాని ఓనితోటె సమా కలిగిస్తొ. గాబట్టి కిరిస్తుని బతుకిని థోరింపునె థేమండు మనాని తప్పకుండ విడిపిస్తో.

11 థానిని పెయుసి మన పెబు అత్త యేసు కిరిస్తు థోరింపునె థేమండుతోటె మనాంకి సమా కలగ్తె గాబట్టి మనాడు ఇంజె కుసేలి పర్సనాడు.

12 ఆథాము ఇంథాని ఒరొ మనుసుండు థోరింపినె పాపమ్ ఈ లోకాతికి వత్తె; పాపతె వల్ల సామ వత్తె. గాబట్టి అంథోరు సామని తీర్పినె మినోరు. బారితుకు అంథోరు పాపమ తుంగ్తోరు.

13 ఆగ్నియ ఎవ్వొకా మున్నె, పాపమ్ ఈ లోకాతె మత్తె; జనాకు పాపమ్ తుంగోరె మత్తోరు, గోని ఆగ్నియ ఇల్లకుండా మత్కాడె పాపమ్ లెక్కతికి వాసి మందకోరు.

14 ఆలా మత్కన్నా, ఆథాము రోజునుంచి మోసెని రోజుథాకా మనుసుర్కు అంథొరి పొం్రో సామ ఏలోరె వత్తె. ఆథాము థేమటె ఆగ్నియకిని తీసి వాట్తొ; గోని ఓనిని పెయుసి పాపమ్ తుంగొవారి పొం్రొ గూడ సామ వత్తె. ఆథాము పెరికె వాథాని కిరిస్తుంకి గురుతుగా మంత్తొ.

15 గోని థేమటె బమమానమ్, ఆథాము తుంగ్త పాప పలాతికి సమానంగా మంథిల్లె. ఒరోండు తుంగ్త పాపతిని పెయుసి సేన మంథి డొల్లి అత్తోరు; గోని యేసు కిరిస్తు ఇంథాని ఒరో మనుసుని దయతిని పెయుసి అంథోరికి రచ్చన ఉచ్చిదంగ థొర్కతె.

16 ఆథాముబొనొ ఒరొ సారి పాపమ్ తుంగ్తొ. థానిని పెయుసి ఓండు తప్పు తుంగ్తోండుగా తీర్పు జరగ్తె. గోని బెచ్చుకొ పాపకు తుంగ్త మనాడు థేమటె దయతిని పెయుసి ఓని మున్నె నీతిమంతుర్కినా ఆథాని వరమ్ మనాంకి థొర్కితా. అంత్కాటె ఆథామిని పాపకు థేమటె వరమ్తొట పోలిసాలోరు.

17 ఆథామ్ పాపమ్ తుంగ్తోండు; ఆ ఒరోని పాపతె థొరింపెనె సామ అంథోరి పొం్రొ ఏల్తా. గోని ఇంకొరొని థోరింపునె, ఇతుకు, యేసు కిరిస్తు థోరింపునె బెస్కెటికి మంథాని బతుకు అంథోరిని ఏలటమ్ నిజమె.

18 అంత్కాటె ఒరోండు తుంగ్త పాపతిని పెయుసి జనాక్కంథొరి పొం్రొ సావిని తిర్పు వత్తె; ఆలాకె ఒరోండు తుంగ్త నీతిపనుంగిని పెయుసి అంథోరు చిచాతెనుంచి తప్పిసికునుంజి బెస్కెటికి మంథాని బతుకిని

19 బారితుకు ఆథాము థేమటె మాటతికి లోబర్దకుండా మందటమ్వల్ల అంథొరు పాపమ్ తుంగ్తోరాసి మినోరు. ఆలాకె కిరిస్తు థేమటింకి లోబర్దటమ్వల్ల అంథోరు నీతిమంతుర్కినా అత్తోరు.

20 ఈ లోకాతె మందనోరంథోరు బేలాంటి పాపుర్కు ఇంజోరె తెలుసుకుండవాలె ఇంజోరె థేమండు ఓని ఆగ్నియకిని ఇత్తో. గోని పాపమ్ ఎక్కువా మంథాని సోటె థేమటె దయగూడ ఇంకా ఎక్కువా ఆసి మంత్తె.

21 గాబట్టి పాపమ్ థోరింపునె సామ ఈ లోకతిని ఏల్తాటు పెబు అత్త యేసు కిరిస్తు థోరింపునె బెస్కెటికి మంథాని బతుకు వెయుత్తె.

Koya NT, Romans 6

1 థేమటె దయూ ఎక్కువా కావాలింజి మనాడు ఎక్కువా పాపమ తుంగోరె దక్కరడా? ఆలా అయ్యొ.

2 పాప బతుకినిసేంకా మనాడు డొల్లి అత్తోరాసి మినాడ్; ఆలాంటస్కె మనాడు బేలా పాపతె బతకాలితాడ్.

3 బావ్తిసమ్ తీస్కుట్ట మనాడు, కిరిస్తు యేసుని రచ్చనతిని ఏంచి మినాడ్, గాబట్టి బావ్తిసమ్ థోరింపినె ఓని సావినె గూడ పాలివారమాసి మినాడ్ ఇంజి మీకు తెలియొ?

4 ఈ బావ్తిసమ్ థోరింపినె కిరిస్తునితోటె డొల్లి అంజి ఓనితోటె మనాడు బోంద వాట్తోరాసి మినాడు, తప్పెని గొప్పతనతె థొరింపునె కిరిస్తు బతికి మందనాటు మనాడుగూడ ఓనితోటె బతికి మినాడ్.

5 మనాడు కిరిస్తుని సావిని కలియు మత్తాటు, ఓండు డొల్లి అంజి గిరుడ్డి తేత్తథాంటె గూడ కలియు మినాడ్. మనాడు ఓనితోటె గిరుడ్డి తేత్తోరాసి మినాడ్.

6 మన పాప ఒల్లు కిరిస్తునితొటె సిలువతె పొం్రొ వాట్తథాని పెయుసి మన పాప ఒల్లు పాడాసి అత్తె గాబట్టి మనాడు ఇంకా పాపతికి బానిసుర్కాసి మందకుండా మినాడు ఇంజి పున్ని మినాడు.

7 బారితుకు డొల్లి అత్త పతి మనుసుండు పాపతెనుంచి విడుదల ఏంచి మినో.

8 మనాడు కిరిస్తునితోటె కలియు డొల్లి అతుకు, ఓనితోటె కలియు బతికి మంతాడ్ ఇంజి మనాడు పున్ని మినాడు.

9 కిరిస్తు సామతెనుంచి తేత్తో ఇంజి, మల్లొరు పట్టు సామ ఓనికి వం్రొ ఇంజి మనాడు పున్ని మినాడు. ఇంకా ఓని పొం్రొ సావింకి అథికారమ్ మన్నొ.

10 పాపతెసేంక కిరిస్తు ఒరొటె సారి డొల్లి అత్తొ; గోని ఓండు బదక్కనద్దు థేమటెసేంక బెస్కెటికి బతకోరెె మినొ.

11 ఆలాకె మీరు గూడ పాపతెసేంక డొల్లి అత్తాటు, థేమటెసేంక పెబు అత్త యేసు కిరిస్తుని థోరింపినె బతికి మందనోరుగా అనుకునుటు.

12 గాబట్టి, పాడాసి థాయూని మన ఒల్దిని, పాపమ్ ఏలకుండ జగరదగ మంథాటి; థాని కోరికనికి లోబరథొద్దు.

13 మీ ఒల్దె బాగకిని సెడ్డ పనుంగు తుంగనాంకి పాపతికి ఒపగిసొద్దు. థానికి బదులుగా మీరు డొల్లి అంజి మల్ల బతికి మినిర్ ఇంథాని కబుటిని గురుతు పెయుసి మీమిని థేమటింకి ఒపగిసాటి. మీ ఒల్దె మంథాని పతి బాగకిని నీతి పనుంగిని తుంగనాంకి థేమటింకి ఒపగిసాటి.

14 మీరు ఆగ్నియకిని అథికారాతె ఇల్లకుండా థేమటె దయతిని పెయుసి మినిరి గాబట్టి పాపతికి మీ పొం్రొ అథికారమ్ మన్నో.

15 మనాడు ఆగ్నియకిని అథికారాతె ఇల్లడు ఇంజి కెచ్చి, థానికి బదులుగా థేమటె దయతిని ఏంథి మినాడు గాబట్టి పాపమ్ తుంగొచ్చా? ఆలా తుంగాలోడు.

16 బారితుకు పని తుంగనాంకి ఒరోనగ్గ మీరు జీతమ్ కుథిరిస్తస్కె, మీరు పని తుంగాని యెజమానింకి నిజంగా జీతగాండుగా మంతీరి ఇంజి మీకు తెలియో? ఆలాకె మీరు పాపతికి లోబర్తుకు అద్దు సావింకి అర్రి తీసితె. గోని థేమటింకి లోబర్సి మతుకు మీరు నీతిమంతుర్కినా అయుతీరి.

17 ఓరస్కె మీరు పాపతికి లోబరిసి మత్తీరి. గోని ఇంజె మీరు కెసేలి కబుటిని నమ్ముకునుంజి థాని పకారమ్ నడసనీరి గాబట్టి మనాడు థేమటింకి వందనాకు కెత్తకాడా.

18 మీరు పాపతెనుంచి విడుదల ఏంచి నిజాయుతితికి లోబర్తీరి.

19 మీకు వీంటిని అర్దమ్ తుంగాని సకితి ఇల్లె గాబట్టి నన్న ఉథారనకిని పెయుసి మీకు కెచ్చనాన్. ఓరస్కె మీరు మీ ఒల్దె బాగకిని పాపతికి లోబరిసి, సెడ్డ పనుంగు తుంగనాంకి ఒపగిస్తిరి. ఆలాకె ఇంజె మీ ఒల్దె బాగకిని నీతి పనుంగు తుంగనాంకి సుబ్బరమ్ మంథాని ఆత్మతికి లోబరిసి ఒపగిస్తీరి.

20 మీరు పాపతికి లోబరిసి మత్తస్కె నీతి పనుంగిని తుంగనాంకి మీరు ఇస్టపర్దిల్లీరి.

21 ఆ సెడ్డ పనుంగు తుంగటమ్వల్ల మీకు బాత మేలు కలగ్తె? బాతిల్లెగథా. వాటివల్ల సావె వత్తె.

22 ఇంజెబోనో మీరు పాపతెనుంచి విడుదల ఏంథి థేమటింకి లోబర్తీరి. గాబట్టి మీరు సుబ్బరంగ బతకనాంకి తెలస్కుట్టీర్. సివరతికి బెస్కెటికి మంథాని బతుకు థొరక్తె.

23 పాపమ్ తుంగటమ్వల్ల సావె పతిపలంగ మంతె, గోని, పెబు అత్త యేసు కిరిస్తుని థోరింపినె థేమండు బెస్కెటికి మంథాని బత్కిని బమమానంగా ఈతొ.

Koya NT, Romans 7

1 గాబట్టి జతగాక్కినీరె, ఆగ్నియ పున్ని మందనోరుతోటె నన్న తిరియనాన్. ఒరొ మనుసుండు బతికి మంథాని జేపు ఆగ్నియ ఓని పొం్రొ అథికారమ్ తోపిసనా ఇంజి మీకు తెలియో?

2 బేలాయుతుకు, ఒరొ నాటొడి ఆగ్నియకిని పెయుసి అద్దు థాని ముత్పాలు బత్కి మంథాని జేపు ఓనికి లోబరిసి మంత్తె. ఒరొ పట్ట థాని ముత్పాలు డొల్లి అతుకు అస్కె థానికి ఆగ్నియతెనుంచి విడుదల కలిగితె.

3 గాబట్టి ముత్పాలు బత్కి మన్నంగా అద్దు ఇంకొరొని పెల్లి ఆడ్తుకు అద్దు లంజతనమ్ తుంగత్తదయుత్తె. గోని ఆ నాటొటే ముత్పాలు డొల్లి అత్తపాయ అద్దు ఇంకొరొని పెల్లి తుంగనాంకి థానికి ఆగ్నియతెనుంచి విడుదల కలిగితె. అస్కె అద్దు ఇంకొరొని పెల్లి తుంగ్కన్నా, అద్దు లంజతనమ్ తుంగ్తథింజి గురుతిస్సొ.

4 ఆలాకె నా జతగాక్కినీరె, మీరు గూడ కిరిస్తుని ఒల్దెతోటె డొల్లి అంజి ఆగ్నియతెనుంచి విడుదల ఏంథి మినీరి. మీరు బతికి మత్త కిరిస్తుంకి చెంతోరాసి థేమటెసేంక పలిస్తీరి.

5 మనాడు మన పాత సుబావతె మతస్కె సెడ్డ ఆసాకు మన ఒల్దె పని తుంగోరె మత్తె; అస్కె ఆగ్నియకిని థోరింపినె సెడ్డ ఆసాకు కలిగిసి మనాని సావింకి నడిపిస్తె.

6 గోని మనాడు కిరిస్తుతోటె డొల్లి అత్తాడు గాబట్టి ఆగ్నియతెనుంచి విడుదల ఏంథి మినాడ్. గాబట్టి ఇంజె ఆగ్నియతికి చెంతోరయ్యకుండా ఆత్మతికి చెంతోరుగా థేమటె సేవతిని నిజంగా తుంగాలితాడ్.

7 ఆలాయుతుకు ఆగ్నియ పాపమ్ ఇంజోరె కెత్తాలితాడా? ఆలా అయ్యో. ఆగ్నియ ఇల్లకుండమతుకు పాపమ్ బాతథో నాకు తెలియొదక్కొరు. వేరెవానికి కలగ్తవాంటిని ఆసె పం్దొదు ఇంజి ఆగ్నియ కెల్లకుండా మతుకు, ఆసె పర్దటమ్ పాపమ్ ఇంజోరె నాకు తెలియ మన్నొదక్కొరు.

8 గోని ఆగ్నియ కెత్తంథాని పెయుసి పాపమ్ నాయమటె అన్ని రకకిని సెడ్డ ఆసకిని కలిగిసితె. ఆగ్నియ ఇల్లకుండ మతుకు పాపతికి పానమ్ మన్నొదక్కోరు.

9 ఓరస్కె నన్న ఆగ్నియ ఇల్లకుండ బత్కతాను. గోని ఇంజె ఆగ్నియ వాదంగానె పాపతికి మొక్క వత్తె, గాబట్టి థానితోటె నన్న డొల్లి అత్తాను.

10 ఈలా మన్నంగా నాకు బతుకిని ఈదనాంకి మత్త ఆగ్నియ, నాకు సావిని కలిగిసటమ్ నన్న గమనిస్తాన్.

11 ఆగ్నియ కలిగిస్త అవకాసతిని వాడుకునుంజి పాపమ్ నానిని మోసమ్ తుంగి నానిన్ సావింకి నడిపిస్తె.

12 గోని ఆగ్నియ సుబ్బరంగ మందనమ్వ; వాంటె నీతి మంచితనమ్ కలియు మినా.

13 ఆలా మన్నంగ మంచిగా మంథాని ఆగ్నియకు నన్న డొల్లి థాయవాలె ఇంజి నాకు సావిని కలిగిస్తె? బెస్కెటికి అయ్యో. ఆగ్నియతిని వాడుకునుంజి పాపమ్ నాకు సావిని కలిగిసి థాని నిజ రూపతిని తెలియ పరస్తె. అంత్కాటె ఆగ్నియకినె మంథాని మాట థోరింపినె పాపమ్ ఇంకా ఎక్కువ తోప్కాసోంథె.

14 ఆగ్నియ ఆత్మతికి చెంతద్దు ఇంజి మనాడు పున్ని మినాడు. గోని నన్న బలయున మత్త మనిసిని. జీతగానిన్ తిస్తె పాపతికి లోబం్తాన్.

15 నన్న బాత తుంగనానొ నాకె తెలియొ. నన్న తుంగవల్సతథాన్ని తుంగటమిల్లాన్. బాత్దాన్ని తుంగ గూడొ ఇంజి తీసివాటనానొ థానినె నన్న తుంగోరె మినాన్.

16 ఈలా నన్న ఒద్దు ఇంజి అనుకుట్టథానిని నన్న తుంగ్కు ఆగ్నియ మంచిథి ఇంజొరె ఒప్పుకునుంజనాన్.

17 అసలు నిజమ్ కెత్తవాలితుకు తుంగనద్దు నన్న అయ్యో, నాయమటె బతక్కాని పాపమె ఈలా తుంగొంథె.

18 నా ఒలథె మంచి ఇందనద్దు బతకటమిల్లె ఇంజి నాకు తెలుసు. మంచి తుంగవాలె ఇంథాని కొరిక నాయమటె మత్కన్నా ఆలా తుంగటమిల్లాన్.

19 తుంగవాలె ఇంథాని మంచిథిన్ని నన్న తుంగటమిల్లాన్. థానికి బదులుగా తుంగ గూడో ఇంథాని సెడ్డ పనుంగిని నన్న తుంగోరె మినాన్.

20 తుంగ గూడో ఇందంథాన్ని నన్న తుంగనాన్ ఇతుకు, థానిని తుంగనద్దు నన్న అయ్యో, నాయమటె బతకాని పాపమె ఆలా తుంగిసోంథె.

21 అంత్కాటె నన్న మంచి తుంగవాలె ఇంజి అనుకుట్టస్కె సెడ్డ నాయమటె అగ్గె మింథె ఇంథాని ఈ నిరనయమ నాయమటె పని తుంగతాటు నన్న గమనిసనాన్.

22 నాయమటె మంథాని మనసాచ్చి థేమండిత్త ఆగ్నియకిని గురించి కుసేలి పరసోంథె.

23 గోని నా ఒలథె బాగాకిని ఇంకొరొ సకితి పని తుంగనాటు నన్న గమనిసనాన్. అద్దు నా మనుసుటోటె యుద్దమ్ తుంగోరె థేమటె ఆగ్నియకింకి లోబర్దకుండా నానిన్ పాపతికి బానిసుండుగా తుంగోంథె.

24 నన్న బేలాంటి పరిస్తితితె మినాన్ ఇంజి ఊడాటి. సావిని అథికారాతె మత్త నా ఒల్దెనుంచి బేనోరు నానిని రచ్చిసితోరు?

25 అంత్కాటె, మన పెబు అత్త యేసు కిరిస్తు థోరింపునె థేమటింకి వందనాకు వాటి తెలియ కెచ్చనాన్. నన్న నా సొంత బుథ్ది పరంగ డేమటె ఆగ్నియకింకి లోబర్దవాలె ఇంజి మినాన్. గోని నా ఒల్లు

Koya NT, Romans 8

1 గాబట్టి యేసు కిరిస్తునమటె కట్టు మంజి బతకనోరికి థేమండు సిచ్చ వాటోండు.

2 మనాడు యేసు కిరిస్తునితోటె కట్టు పెయుసి మందటమ్వల్ల బతుకిని ఈథాని ఆత్మతె థోరింపినె సావింకి నడిపిస్త పాపతె అథికారతెనుంచి నాకు విడుదల కలిగితె.

3 బేలాయుతుకు మనుసుర్కిని పాప అలవాటిని పెయుసి ఆగ్నియ తుంగాలొ వాంటిని నెరవేర్సనాంకి థేమండే నెరవేరస్తో్త. అంత్కాటె థేమండు ఓని మర్రిని పాపొకు తుంగాని మనిసిని రూపాతె పాపతెసేంకా బలిగ రోత్తొ. ఓండు వాసి పాప మనిసినమటె మత్త పాపొకినిసేంక సిచ్చ వాట్తొ.

4 పాప అలవాటిని పెయుసి బతక కుండా సుబ్బరంగా మంథాని ఆత్మాతెవల్ల బతకాని మనయగ్గ ఆగ్నియ ఎదురూడాని నీతి పనుంగిని మనసేంక నెరవేర్సవాలె ఇంజోరె ఆలా తుంగ్తో.

5 లోకతిని పెయుసి బతకనోరు, లోకాతికి చెంత పాప అథికారతికి లోబరిసి మంత్తోరు. గోని థేమటె ఆత్మా కెత్తాటు బతకనోరు ఆ అత్మతికి లోబరిసి థాంటే కుసేలిపర్దితోరు.

6 లోకతిని పెయుసి బతకటమ్వల్ల సామ వెయుతె, గోని సుబ్బరమ్ మంథాని ఆత్మతికి లోబర్దటమ్వల్ల బెస్కెటికి మంథాని బతుకు, సమా థొరకితె.

7 బారితుకు లోకతికి చెంత పాప బతుకు థేమటింకి ఎదురు మందనద్దు. అసుంటె మనుసు కలియు బతకనోరు థేమటె ఆగ్నియకింకి బెస్కెగూడ లోబరొవోరుగా మంత్తోరు.

8 పాప అథికారాతె బతకనోరు థేమటె దయతిని ఏంథాలోరు.

9 థేమటె ఆత్మా మీయమటె బతికి మతుకు, మీరు ఈ లోకతికి చెంత అథికారతె మందకుండా ఆత్మతికి చెంత అథికారాతె మంతీర్. కిరిస్తుని ఆత్మా ఇల్లోవాండు కిరిస్తుంకి చెంతోండయ్యో.

10 గోని కిరిస్తు మియమటె బతికి మతుకు, పాపతిని పెయుసి మీ ఒల్లు డొల్లి అత్కన్న మీయమటె మత్త ఆత్మా బతికి మింథె. బారితుకు థేమండు మీమిని ఓనితోటె నీతి మంతుర్కినా తుంగ్తొ.

11 ఇంకా డొల్లి అత్త యేసుని సామతెనుంచి తేవిస్త థేమటె ఆత్మా మియమటె బతక్కోరె మినొ గాబట్టి పాడాసి థాయూని మీ ఒల్దింకి థేమండు పానమ్ ఈత్తో. సావినుంచి యేసుని త్యాత థేమడు మీయమటె బతకాని థేమటె ఆత్మా థోరింపునె మీ ఒల్దింకి బతుకిని ఈత్తో.

12 గాబట్టి జతగాక్కినీరె మనాడు మన ఒల్దె కొరికతిని పెయుసి బతకాని అవసరమ్ ఇల్లె.

13 బారితుకు ఒలథె కోరికనితోటె బతుక్తుకు మీరు డొల్లి థెయుతీరి; గోని మీ ఒల్దె తుంగాని సెడ్డ పనుంగిని థేమటె ఆత్మా థోరింపినె మీయమటె మందకుండా తుంగ్కు మీరు బత్కితీరి.

14 థేమటె ఆత్మాతిని పెయుసి నడదనోరు థేమటె మర్రక్కాసి మంత్తోరు.

15 మీరు బానిసునినె తిస్తె మంథాని ఆత్మతిని ఏంథిల్లీరి. గోని థేమటె మర్కిని తిస్తె మంథాని ఆత్మాతిని ఏంచి మినీరి గాబట్టి ఇద్దు మీయమటె బయమ్ పుట్టిసొ. థానికి బదులుగ మనాడు థెమటిని అబ్బా'్వ ఇంజి కరంగనాడు."

16 మనాడు థేమటె మర్కాసి మినాడింజి థేమటె ఆత్మా మన ఆత్మాతోటె కలియు సాచ్చమ్ కెచ్చోంథె.

17 మనాడు థేమటె మర్కాసి మినాడు గాబట్టి ఓని అక్కుథారిర్కాసి మినాడ్. థేమండు ఓని మర్రి అత్త కిరిస్తుంకి ఇత్త అన్నిటె మనాడు కిరిస్తునితోటె కలియు అక్కుథారిర్కాసి మినాడ్. మనాడు థేమడ్తోటె కలియు ఓని గొప్పతనాతె పాలాదవాలితుకు థేమడ్తోటె కలియు ఓని కస్టాకిని గూడ పాలాదవాలె.

18 గాబట్టి మనాంకి తోపకాథాని గొప్పతనమ్ మనాడు ఇంజె అనుబగిసాని కస్టాకింకన్నా బెచ్చుకో రేటుకు గొప్పథింజి నన్న అనుకునుంజనాన్.

19 థేమండు ఓని మర్కిని తోపిసవాలె ఇంజి సిస్టి అంతా ఆసతోటె యదురూడోరె మినా.

20 సుస్టి పాడాసి దయనాంకి ఒపగిసి మింథె; అతుకు థాని కోరిక పకారమ్ అయ్యొకుండ, థానిని తుంగ్తోని ఇసటతిని పెయుసి గెట్టి నమ్మకాతె ఓనికి ఒపగిసిబరిసి మింథె.

21 బానిస బతుకినె పాడాసి థాయూని ఈ సుస్టి ఒరొ రోజు విడుదల ఏంచి థేమటెి మర్కు అనుబగిసాని మంచి బతుకిని గప్పంగ అనుబగిసనాంకి నమ్మకంతోటె మింథె.

22 గాబట్టి సుస్టి అంతా కానుపు వాథాని నాటొడికి కలగ్త బాథాకిని తిస్తె, బాథాకు అనుబగిసి మోల్గోరె ఇంజెటిథాకా బాదపరసోరె మింథె ఇంజి మనాంకి తెలుసు.

23 అచ్చుటె అయ్యోకా, థేమటె ఆత్మతికి మొథొటి పలంగా ఏంథి మంథాని మనాడు గూడ మన మనిసినే మోల్గోరె మినాడు. మనాడు ఓని మర్కు ఆదవాలె ఇంజి మన ఒల్దింకి విడుదల కలిగిసవాలె ఇంజి ఆసత

24 మనాడు రచ్చిసబరతస్కె ఈ నమ్మకమ్ మనమటె మత్తె. గోని కండ్కిన్తోటె ఊడనద్దు నమ్మకమయ్యో. మనగ్గ మత్తథాని సేంకా ఎదురూడనాంకి నమ్మకమ్ అవసరమిల్లె.

25 గోని మనగ్గ ఇల్లోవాంటిని గురించి ఆసతోటె ఒపిక పెయుసి ఎదురూడోరె మంత్తాడు.

26 ఆలాకె మనాడు బలమ్ ఇల్లోవారు గాబట్టి బేలా పాదన తుంగవాలొ మనాంకి తెలియొ గాబట్టి థేమటె ఆత్మా సొయంగ మనతోటె మంజి మాటకినితోటెె కెత్తాలోకా మోలుగోరె థేమటింకి తెలియపరిపి మనాంకి సాయమ్ తుంగనోండు.

27 ఆత్మ ఓని జనాకినిసెంక థేమటె ఇస్టతిని పెయుసి మనిమి తుంగనోండు. మన రుదయకిని పరిచిసాని థెమటింకి ఓని ఆలోచనాకు తెలుసు.

28 థేమండు ఓని పొం్రొ పెమ తాసాని జనాకింకి, ఓని ఇస్టతిని పెయుసి కరగ్తోరంథొరికి థేమండు అన్ని తుంగితో ఇంజి మనాడు పున్ని మినాడు.

29 థేమండు ఇంతక మున్నె తెలిసి మత్తోరిని, ఓని మర్రిని తిస్తె తయూర్ తుంగవాలె ఇంజి పతియేకంగా తాస్తోండు. థేమటింకిి సేనమంథి మర్ర్కు మందవాలె ఇంజి, ఓరమటె యేసుని తొలుసురువానిగ మందవాలె ఇంజి థేమటె ఉథ్దెసమ్.

30 థేమండు బేనోరిని తెలుసుకుట్టోండొ, ఓరిని కరంగ్తోండు. బేనోరిని కరంగ్తోండో ఓరిని నీతిమంతుర్కినా తుంగ్తోండు. బేనోరిని నీతిమంతుర్కినా తుంగ్తోండొ ఓరిని గొప్ప తుంగ్తొ.

31 మరి మనాడు థీనికి బాత జవాబు ఈదగలిగితాడు? థేమండు మనయూకె మతుకు మనాని ఎథిరిసనొండు బేనొ?

32 మన అంథోరిసెంక థేమండు ఓని సొంత మర్రిని ఈదనాంకి గూడ పెరకెటికి థాయుల్లో. ఆలా మన్నంగా ఓని మర్రినితొటె కలియు మిగల్తవాటిని మనాంకి ఇవ్వోండా? తప్పకుండా ఈతో.

33 థేమండు తెలుసుకుట్టోరి పొం్రొ బేనోరు తప్పు వాటాలిత్తోరు? థేమండే ఓరిని నీతిమంతుర్కినా తుంగ్తో.

34 ఇంకా మనాంకి బేనోరు సిచ్చ వాటోరు. డొల్లి అంజి మల్ల బతుకిని వత్త యేసు కిరిస్తు థేమటె తినకయు పక్కాతె కుథి మంజి మనసేంక మొర వాటోరె మినొ.

35 కిరిస్తు పేమనుంచి మనాని బేనోరు దూరమ్ తుంగితోరు? కస్టమ్, దుక్కమ్, బాద, కరుమ, బాతిల్లొ పరిస్తితి, నాస్నాకు, కసెరి ఇమ్వంతా మనాని దూరమ్ తుంగితాకా?

36 థీనిని గురించి ఈలా రాసి మింథె, నీసేంక పతిరోజు సామని ఎదురూడోరె మత్తామ్. అమకనాంకి తీసోథాని గొర్రెకిని తిస్తె మత్తామ్."

37 వీటిని పెయుసి మనాని పేమిస్తోని థోరింపినె పూర్తి గెలుపు ఏంథి మినామ్.

38 సామగోని, బతుకుగోని, థేవ దూతకుగోని, దయ్యూకుగోని, ఇంజె జరగనద్దు గోని, వాథాని రోజుకినె జరగనమ్వగోని,

39 మరి బేని సకితి అత్కన్న, యెత్తు అత్కన్న, లోయ అత్కన్న, సుస్టితె మత్త ఇంకా బేదత్కన్న మన పెబు అత్త యేసు కిరిస్తు థోరింపినె మనాంకి థొరకాని థేమటె పేమనుంచి మనాని బేదుగూడ విడథీసొ ఇంజి నన్న కచ్చిదంగా కెచ్చనాన్.

Koya NT, Romans 9

1 కిరిస్తునమటె నన్న నిజమ్ కెచ్చనాన్. నన్న అబదమ్ కెత్తటమిల్లాన్. నా మనసాచ్చి సుబ్బరంగా మంథాని థేమటె అత్మా థోరింపినె ఇద్దు నిజమ్ ఇంజి సాచ్చెమ్ కెచ్చోంథె.

2 నాకు సేన దుక్కమ్ మింథె. నన్న సేన బాదపరసనాన్. మరెంగి థాయకుండ మంథాని బాద నా రుదయూతె మింథె.

3 నా కులాతికి చెంత జనాకినిసేంక థేమండు నా పొం్రొ సేపమ్ వాట్తుక్కన్నా, కిరిస్తునుంచి నానిని వేరె తుంగ్కన్నా నాకు సంతోసమె.

4 ఈ నా జనాకు ఇ్రసయేల్కిని కులాతికి చెంతోరు. థేమండు ఓరిని ఓని మర్కిని తిస్తె తుంగనాంకి ఓని గొప్పతనాతిని, పమానకిని, ఆగ్నియకిని, ఓనిని బేలా మొడకవాలె ఇందంథాని ఓరికి పమానమ్ తుంగ్తో.

5 పూర్వతె ఇ్రసయేలు గ్రొతతికి చెంతోరు ఈరమటెనుంచి వత్తోరు. కిరిస్తు ఈరి గ్రోతకినమటె పుట్తోండు. గాబట్టి కిరిస్తు అంథొరికి థేమండు. ఓనిని బెసకెటికి అంథోరు ఆరాథిసవాలె.

6 ఆత్కన్నా ఇ్రసయేల్కిని గ్రోతతికిచెంత అంథొరిని థేమండు ఓని సొంత జనాకినా గురుతీసిల్లొ. థీనిని పెయుసి థేమటె మాట అబదమ్ ఇంజి మనాడు కెత్తగూడో.

7 ఇంక, అబ్రగామినికి చెంత్తోరు అంథోరు నిజంగా అబ్రగామినికి చెంత్తోరింజి మనాడు కెత్తాలొడు. గోని థీని గురించి ఈలా రాసి మింథె:'ఈసాకిని థోరింపినె మ్రాతమె నీ సంతానమ్ గురుతిసబరిసి మింథె'.

8 బేలాయుతుకు, లోక సంబందంగా అబ్రగామికి పుట్త పిల్లాకు థేమటె పిల్లాకింజోరె గుర్తిసబర్దిల్లోరు. గోని థేమటె పమానతిని పెయుసి ఓనికి కలగ్త పిల్లాకె అబ్రగామిని పిల్లాకు ఇంజోరె గుర్తిసబర్తోరు.

9 ఈ పమానతిని పెయుసి థేమటె పుస్తకాతె ఈలా రాసి మింథె:'వాథాని ఏండు నన్న గిరుడ్డి వెయుతాను; అస్కె సారాతికి ఒరొ మర్రి మంత్తో'

10 అచ్చుటె అయ్యొ. రెబేకాతికి మన తప్పె అత్త ఈసాకిని థోరింపినె కవల మర్రకు పుట్తోరు.

11 గోని థేమండు ఓని ఇస్టతిని పెయుసి ఒరొన్ని తెలుసుకుండవాలె ఇంజి ఓని ఉథ్దెసమ్ ఆసి మత్తె. ఆలా ఇంకా కవల పిల్లాకు పుట్టోక మున్నె,

12 ఓరికి మంచిథి సెడ్డథి ఇంథాని తెలివి పూర్తిగ తెలియోకా మున్నె, థేమం డు రెబెకతోటె పెద్దవాండు సిన్నవానికి పని తుంగితొండు' ఇంజోరె కెత్తో. ఓరు తుంగ్త మంచి పనుంగిని పెయుసి అయ్యొకుండా, థేమండు ఓని ఇస్టతెవల్ల ఓనిని కరంగ్తో.

13 ఆలాకె, 'నన్న యూకొబిని పేమిస్తాన్, గోని ఏసాని ఒథ్దింజోరె తీసి వాట్తాన్' ఇంజోరె థేమటె పుస్తకాతె రాసి మింథె.

14 ఆలా మన్నంగా మనాడు బాత కెత్తవాలె? థెమండు అన్యాయమ్ తుంగ్తోండా? ఇల్లె థేమండు అన్యాయమ్ తుంగిల్లొ.

15 బారితుకు పూర్వాతె థేమండు మోసేతోటె ఈలా కెత్తో ఇంజి థేమటె పుస్తకాతె రాసి మింథె: నాకు ఇస్ట మందనోరిని పొం్రొ దయూ తోపిసితాన్

16 అంత్కాటె ఇద్దు మనిసిని ఇస్టతెగోని, ఓని కస్టాతె పొం్రొ గోని ఆథార్పరిసి ఇల్లె. ఇద్దు థేమటె దయూతె పొం్రొ ఆథార్పరిసి మింథె.

17 థేమటె మాట ఎగిప్తు రాజు అత్త పారోని గురించి ఈలా కెచ్చోంథె:నీ థోరింపినె నా సకితిని తోపిసవాలె ఇంజి లోకమంతా నా పెథెరు గొప్ప ఆదవాలె ఇంజి నన్న నీనిని రాజునిగ తుంగ్తాన్."

18 గాబట్టి థేమండు ఓనికి ఇస్టమత్తవోరిని పొం్రొ దయూ తోపిస్తోండు, బేనోని పొం్రో కట్టినంగ మందవాలింజి ఇస్టపర్తోండో ఓరి పొం్రొ కటినంగా మంత్తోండు.

19 ఆలాయుతుకు థేమండు బారి మా పొం్రొ ఇంకా తప్పు వాటనొ? ఓని ఇస్టతిని బేనోరు ఎథిరిసిత్తోరు ఇంజోరె మీరు నానిని తలపొచ్చు.

20 ఆలాయుతుకు ఓ మనిసినె, థేమటింకి ఎదురు గిరుడ్డి తిరియనాంకి నిమ్మ బేనోండు? ఈ సుస్టి అంతా థేమండే తుంగ్తొ. ఆలా మన్నంగా నానిని బారి ఈలా తుంగ్తిని ఇంజి సుస్టి థేమటిని తలపొచ్చా?

21 కుమ్మరి ఒరొ మండుల్ ముద్దతోటె కునా తుంగనొ. కొన్నివాంటిని మంచి పనుంగినిసేంక, ఇంక కొన్నివాంటిని మాములు పనిసెంక వాడుకుండనో. ఆలా రక రకా కునా తుంగిత్తోండు. ఆలా తుంగనాంకి ఓనికి అథికారమ్ ఇల్లె?

22 థేమండు ఓని కోపతిని ఊపిసనాంకి, ఓని సకితితిని తెలియ పరసనాంకి ఓనికి అథికారమ్ మింథె. ఓనికి ఇస్టమ్ మత్తోరిని నాస్నమ్ తుంగనాంకి, సుస్టితె పొం్రొ ఓపిగ పెయుత్తోండు ఇతుకు మనాడు బాత కెత్తాలితాడ్?

23 థేమండు ఓని గొప్పతనతిని తెలియపరసవాలె ఇంజి ఓని దయతిని జాలితిని వేరెవారి పొం్రొ తొస్సనాంకి ఓరిని గూడ పుట్టిస్తో ఇతుకు థాని గురించి మనాడు బాత కెత్తాలితాడ్?

24 యూదుర్కిని మ్రాతమే అయ్యొకుండా, యూదుర్కయ్యోవోరిని గూడ థేమండు జనాక్కినా కరంగ్తోండు. మనాని గూడ ఓండె కరంగ్తోండు.

25 ఓసియూ పుస్తకాతె థేమండు ఈలా కెత్తోండు:నా జనాక్కయోవోరిని నా జనాకింజోరె కరంగితాన్; నాకు పేమగ ఇల్లో జనాకిని పేమగా మందనోరు ఇంజి కరంగ్తాన్."

26 మీరు నా జనాకు అయ్యోరు ఇంజి కెత్త సోటినె, మీరు, బెస్కెటికి బత్కి మంథాని థేమటె జనాకు ఇంజి కెత్తటమ్ జరిగితె'.

27 థేమండు-కెత్త-మాట-కెత్తాని యేసయూ ఇంథాని థేమటె పనివాండు ఇ్రసయేలు గోత్రాకిని గురుంచి ఈలా కెత్తోండు: 'ఇ్రసయేల్ జనాకిని లెక్క సముథ్రాతె మత్త ఉస్కెతె తిస్త మత్కన్నా కొంత మంథె రచ్చన ఏంత్తోరు.

28 బారితుకు లోకాతికి వాట్త సిచ్చతిని పెబువెె జపునె ఆకరిథాకా తుంగితోండు.

29 జరిగితె ఇంజి యేసయూ కెత్తాటు అన్నిటె పొం్రొ అథికారమ్ మంథాని పెబుమ కొథ్ది మంథితిని విడిసి మన్నకుండా మతుకు మనాడు సోథోమ్ గొమెర్వొ జనాకినితిస్తె మంత్కాడ్.

30 ఈలా మన్నంగా, మనాడు బాత కెత్తాలితాడు? నీతి మంతుర్కినా ఆదనాంకి పయతనమ్ తుంగో యూదుర్కయ్యో జనాకు నీతిమంతుర్కుకినా అత్తోరు. ఇద్దు బేలా జర్గతె? ఓరికి నమ్మకమ్ మందటమ్వల్లె ఆలా జరగ్తె.

31 గోని ఆగ్నియకిని థోరింపినె నీతిమంతుర్కుకినా ఆదవాలె ఇంజి పయత్నమ్ తుంగ్త ఇ్రసయేలు గ్రోతత్తోరు నీతిమంతుర్కినా ఆథిల్లోరు.

32 బారి? బారితుకు నమ్మకాతె అయ్యోకుండా పనుంగినివల్ల పయత్నమ్ తుంగ్తోరు గాబట్టి అడ్డు రాయు తగలి అరిసి అత్తోరు.

33 థీనిని పెయసి ఈలా రాసి మింథె: నన్నా సీయోంత్వె ఒరొ కల్లు వాట్తాను. థానివల్ల కొథ్ది మంథి అరిసి థెయుతోరు. నన్న ఒరొ బండాతిని వాట్తాను. థానివల్ల ఓరు ఇడుపొ అరిసి థెయుత్తోరు. గోని ఓరమటె నమ్మకాతె మందనోనికి బెసకెటికి నిరాస కలగొ."

Koya NT, Romans 10

1 నా జతగాక్కినీరె, థెమండు యూదుర్కిని రచ్చిసవాలె ఇంజి పూర్తి రుదయత్తోటె పాదన తుంగనాన్. ఇథ్దె నా ఆస.

2 థేమటె పొం్రొ ఓరికి పటుదల మింథె ఇంజి నన్న సాచ్చమ్ కెత్తాలితాన్. గోని ఓరి పటుదల థేమటె నిజమత్త గ్యానాతె పొం్రొ ఆథార్పరిసి ఇల్లె

3 నీతిమంతుర్కినా తుంగాని థేమెటె మాట గురించి తెలియొక ఓరి సొంత తలంపుకిని గెట్టి పరసవాలె ఇంజి అనుకుట్టోరు గాబట్టి ఓరు థేమండు కెత్త మాటతికి లోబర్దిల్లోరు.

4 థేమటె పొం్రొ నమ్మకమ్ మంథాని పతివాండు నీతిమంతుండు ఆదవాలె ఇంజి కిరిస్తు మోసేని ఆగ్నియకింకి లోబం్తో.

5 ఆగ్నియకిని థోరింపినె థొరక్కాని నీతితిని గురించి మోసె ఈలా రాస్తోండు: ఆగ్నియకిని పెయుసి నడదనోండు వాంటె థోరింపినె బతికిత్తో'."

6 గోని థేమటె పొం్రొ తాసాని నమ్మకాతెవల్ల వాథాని నీతిని గురించి ఈలా రాసి మింథె: బేనోరు పరలోకతికి తర్రి అంజి కిరిస్తుని ఇడుపొడికి కరంగాలితో ఇంజి మీ రుదయతె కెల్లమాటి?"

7 బేనోరు నరకాతికి డిగ్గి అంజి డొల్లి అత్తోరమటెనుంచి కిరిస్తుని కరంగాలిత్తొరు.

8 గాబట్టి కిరిస్తుని పొం్రొ తాసాని నమ్మకతిని థోరింపినె వాథాని రచ్చన మీకు దగ్గర మింథె. థీని గురించి థేమటె మాట బాత కెచ్చోంథె? థేమటె మాట మీకు దగ్గరె మింథె; అద్దు మీ పమటె నినె మీ రుదయకినె మింథె.' ఇద్దు నమ్మకతికి చెంత మాట గాబట్టి థానిని గురించి మమ్మ కెచ్చనామ్.

9 యేసు పెబు థేమండింజి అంథోరి మున్నె నీ పమటె ఒప్పుకునుంజి, డొల్లి అత్తోరమటెనుంచి థేమండు ఓనిని బతికిస్తొ ఇంజి మి రుదయకినె నమ్మకమ్ తాస్తుకు మీరు రచ్చన ఏంతీరి.

10 బారితుకు మనాడు మన రుదయకినె నమ్మకమ్ తాస్తాడు గాబట్టి నీతిమంతుర్కినా గురుతిసబర్దితాడ్. మనాడు పమటె ఒప్పుకుంటాడ్ గాబట్టి రచ్చన ఏంథితాడ్.

11 థేమటె మాట ఈలా కెచ్చోంథె: ఓనిని నవ్తెూనికి బెసకెటికి పరుమ నస్టమ్ మన్నొ.

12 యూదుర్కు, యూదుర్కు అయ్యోవోరికి తేడ బాతిల్లె. పెబు ఒరోండె అంథొరికి పెబు ఆసి మినొ. థేమండు ఓనిని మొడకాని అంథొరికి తలప్తచ్చుటి ఈతోండు.

13 థీనిని పెయుసి పెబుని మొడక్త పతివాండు రచ్చన ఏంథిత్తోండు' ఇంజి రాసి మింథె.

14 ఆలాకె, నమ్మకమ్ ఇల్లకుండ బేలా కరెంగితోరు? ఓని గురుంచి కేంజకుండ మతుకు బేలా ఓని పొం్రొ ఓరు నమ్మకమ్ తాసిత్తోరు? ఓరికి బేనోడన్న ఒరో కెత్తకుండా మతుకు ఓరు బేలా కెంజిత్తోరు.

15 బేనొండన్న ఒరోని రోతకుండా మతుకు బేనోరు వాసి బేలా కెయుతోరు? థీనిని పెయుసి ఈలా రాస్తోరు: కుసేలి కబురు తత్తనోరి అరికాల్కు బెచ్చో అందంగా మినా.

16 అత్కన్నా అంథోరు కుసేలి కబుటింకి లోబర్దిల్లోరు ఇందంథాని గురించి యేసాయూ ఈలా కెత్తో:పెబువా

17 గాబట్టి కుసేలి కబురు కేంజటమ్ థోరింపినె నమ్మకమ్ కలిగితె. కిరిస్తుని మాట థోరింపినె కుసేలి కబురు కేంజటమ్ జరిగితె.

18 ఈలా మన్నంగ ఓరు కేంజిల్లోరా ఇంజి నన్న తలపనాన్? ఓరు కేంజ్తోరు. ఆ మాటా గురించి ఈలా రాసి మింథె:ఓరు లేంగు లోకమంతా కెంజ్కత్తె; ఓరు తిరియుత మాటాకు లోకాతె నాలు థిక్కునె కేంజత్తె."

19 ఈ కబురు ఇ్రసయేల్ జనాకింకి తెలియో ఇంజి మల్ల నన్న తలపనాన్? నిజమె, ఓరికి తెలుసు. మోసే మొట్ట మొథొటి ఈలా కెత్తొ:జనాకు అయ్యోవారు థోరింపినె నీకు రోసమ్ వాదనాటు తుంగితాన్. అర్దమ్ తుంగొ జనాకిని థోరింపినె నీకు కోపమ్ వాదనాటు తుంగిత్తాన్."

20 ఇంకా యేసాయూ దయుర్నంగా ఈలా రాసో: నాసెంక మెక్కవోరు నానిని తెలుసుకుంటోరు. నాసెంక తలసోవోరికి నన్న వేడకత్తాన్."

21 గోని యూదుర్కిని గురుంచి ఓండు ఈలా కెత్తొ. లోబర్దకుండా ఎదురు గిరుడ్డి తిరియూని జనాకిని సేంక రోజంతా ఎదురూడనాన్."

Koya NT, Romans 11

1 ఈలా మన్నంగా థేమండు ఓని జనాకిని తీసివాట్తోండా ఇంజి నన్న తలపనాన్. ఇల్లె. తీసి వాటిల్లె. నన్న సొయంగా యూదుండిని. పూర్వాతె మత్త ఆబ్రగామ్ నా ముత్తాతాలు. నన్న బెంజమిన్ గోత్రాతికి చెంతోన్ని.

2 థేమండు, ఓండు తెలుసుకుట్ట జనాతిని తీసి వాటిల్లొ. ఏలియూ గురించి థేమటె పుస్తకాతె బాత రాసి మింథె ఇంజి మీకు తెలియో? ఓండు యూదుర్కిని పొం్రొ తప్పు వాటి థేమటింకి ఈలా తెలియ పరస్తో:

3 పెబువా ఓరు థేమండు-కెత్త-మాట-కెత్తాని నీ సేవకుర్కిని అమక్తోరు. నీ గథ్దె పీటతిని నేల్ అచిత్తోరు, నన్న ఓరోండే మిగల్తాను. నానిని గూడ అమకవాలె ఇంజి మెక్కనోరు.

4 అస్కె థేమటె లేంగు ఈలా కేంజ్కత్తె: బయులు ఇంథాని పొతిమెతె మున్నె మొకరిసో ఏడు వెయుకిని సేవకుర్కిని నాసేంకా పతియేకంగ తాసి మినాన్."

5 ఆలాకె ఇంజె గూడ థేమండు దయ తోపిస్త కొథ్ది మంథే మిగల్తోరు.

6 గాబట్టి ఇద్దు థేమటె దయూతెవల్లె జర్గతె; ఇతుకు అద్దు మనుసుర్కు తుంగ్త పనుంగిని పొం్రొ ఆథార్పరతద్దు అయ్యో. ఆలా అయ్యొకుండ మతుకు దయతిని అర్దమ్ మన్నోదక్కోరు.

7 ఆలాయుతుకు బాతథి? ఇ్రసయెల్ జనాకు ఓరు ఇస్టపూర్తిగా కోర్కుట్టదు థొరిక్కిల్లె. గోని థేమండు ఇస్టపం్తోరికె అద్దు థొరక్తె.

8 యూదుర్కి థేసాతె మిగల్త జనాకు కుసేలి కబుటికి లోబర్దిల్లోరు ఇందంథాని పెయుసి ఈలా రాసి మింథె:థేమండు ఓరికి నిసా మంథాని ఆత్మతిని

9 థీనిని పెయుసి థావిదు ఈలా కెత్తొ: ఓరు బంతి కుద్దనస్కె వాట్త బల్లాకు బోనిని తిస్తె, వలాని తిస్తె మారి థెయుతా. ఓరు ఇడుపొ అరిసి సిచ్చతిని అనుబగిస్తోరు.

10 ఓరు కండ్కు ఈకటె కమ్మి అంజి ఓరికి సూపు ఇల్లకుండా థెయుతె. ఓరు నడుముకు కస్టకిని వొంగి అంజి, ఓరు బెస్కెటికి అథ్దె పరిస్తితితె మంత్తోరు.

11 గాబట్టి నన్న ఇంకొరొ మాట తలపనాన్. యూదుర్కు ఇడుపొ అరిసి తేథాలొ అత్తోరా? ఇల్లె. థానికి బదులుగా ఓరు పాపమ్ తుంగటమ్వల్ల యూదుర్కయ్యో వేరే జనాకింకి రచ్చన థొరక్తె. యూదుర్కినమటె పగ కలగవాలె ఇంజి ఆలా జర్గతె.

12 ఓరు పాపమ్ తుంగటమ్వల్ల లోకాతికి మేలు కలగ్తె. ఓరికి నస్టమ్ కలగటమ్వల్ల యూదుర్కయ్యో వేరె జనాకు గొప్పవారు అత్తోరు. ఆలాయుతుకు ఓరు పూర్తిగ కిరిస్తుని పొర్ర నమ్మకమ్ తాసి మతుకు బెచ్చో లబొమ కలిగితాకో ఆలోసిసాటి.

13 యూదుర్కయ్యో వేరె జనాక్కినిరే ఇంజె నన్న మీతోటె తిరియనాన్. నన్న మీసెంక కిరిస్తుని యేపారిగ పని తుంగనాన్ గాబట్టి నన్నా తుంగాని పనుంగిని పెయుసె నాకు బెచ్చో మరియూద మింథె.

14 బేలాయుత్కన్నా నా జనాకినమటె రోసమ్ పుట్టిసి ఓరమటె కొథ్దిమంథి అత్కన్న రచ్చిన కలిగిసవాలె ఇంజి నన్న ఆసతోటె మినాన్

15 గాబట్టి ఓరు థేమటిని తీసి వాటటమ్వల్ల లోకమ్ థేమడుతోటె సమా కలియు మింథె. ఆలాంటస్కె, ఓరు థేమటె పొం్రొ పూర్తి నమ్మకమ్ కలియు మతుకు అస్కె బేలా మంతాకో ఆలోసిసాటి. డొల్లి అత్తోరు సావినుంచి బథ్కింకి వత్తాటె మంత్తెగథా?

16 ఒరొ బాగమ్ పిండి ముద్దతిని మొథొట్టి పలంగా ఇత్కు, అద్దు సుబ్బరంగా మతుకు, మిగల్త పిండి గూడ థేమటింకిి సుబ్బరంగా మంత్తాటె గథా? మారాతె వేరు సుబ్బరంగా మతుకు థాని కొమ్మ గూడ సుబ్బరంగా మంత్తాటె గథా?

17 మారాతె కొమ్మకిని, కొన్నివాంటిని నరికి, అడివి ఒలివ మారాని కొమ్మ తిస్తె మంథాని నీనిని థేమండు మంచి ఒలివ మారాతోట్వె అంటు తొత్తోండు. అస్కె వేరిని మత్త బలతిని మీరు ఎంచుకుటీరి.

18 గోని ఆ కొమ్మని గురించి గీర మంథొద్దు. మీవల్ల వేరుంకి బలమ్ వాదటమిల్లె. వేరునుంచె మీకు బలమ్ వాసోంథె ఇంజి తెలుసుకునుటు.

19 మామిని అంటు తొత్తవాలె ఇంజోరె కొమ్మాకు నరకబరతాకు ఇంజి మీరు కెత్తొచ్చు.

20 మంచిథె, ఓరికి నమ్మకమ్ ఇల్లె గాబట్టి ఆ కొమ్మాకు నరకబం్తాకు. మీకు నమ్మకమ్ మందటమ్వల్ల మీరు ఆ మారాతె అంటు వాటి మినిరి ఇంథాని గీర మీయమటె మందగూడొ. గాబట్టి వెరిసి మంథాటి.

21 బారితుకు మాముల్గా పెరస్త కొమ్మకిని తిస్తె మంథాని యూదుర్కిని థేమండు లెక్క తుంగిల్లో ఇతుకు మీమిని గూడ లెక్క తుంగోండు గాబట్టి జాగర్దగా మంథాటి.

22 అంత్కాటె థేమటె దయూతిని, ఓని కోపతిని అర్దమ్ తుంగాటి. నమ్మిల్లొ కొమ్మకిని నరికివాటి థేమండు ఓని కోపతిని తోపిస్తోండు. మీరు ఓని దయూతె అంటు వాటిమంజి బతకోరె మతుకు థేమండు ఓని

23 ఒరొపట్ట యూదుర్కు ఓరి అవనమ్మకతెనుంచి గిరుడ్డి వతుకు థేమండు మల్ల ఓరిని అంటు తొత్తితోండు. ఓరిని గిరుడ్డి అంటు తొత్తాని సకితి థేమటింకి మింథె.

24 గాబట్టి, మాముల్గా అడివి కులాతికి చెంత ఒలివ మారా కొమ్మని తిస్తె మంథాని మీమిని, థేమండు మంచి రకమ్ కొమ్మతికిి అంటు వాటి మతకు, మంచి రకమ్ కొమ్మకిని అథ్దె కులాతికి చెంత కొమ్మితోటె అంటు తొత్తటమ్ ఇంకా బెచ్చొ తేలిక మంతెగథా ఇంజోరె ఆలోసిసాటి.

25 ఇంకా నా జతగాక్కినీరె, మీరు తెలుసుకుండవాలె ఇంజి మీకు ఈ రాసియమ్ కెత్తవాలె ఇంజి అనుకునుంజనాన్. మీరు తెలివి ఇల్లోవారిగ మందటమ్ నాకు ఇస్టమిల్లె. కొథ్ది మంథి యూదుర్కు రుదయతిని గెట్టి పరిసి అమాయుకంగా మినోరు. యూదుర్కయ్యో వేరె జనాకిని లెక్క పూర్తి ఆథానిథాకా ఓరు ఆలే మంత్తోరు.

26 థేమటె పుస్తకాతె యూదుర్కు బేలా రచ్చిసబరిత్తోరు ఇంజి రాసి మత్తె. సియోన్తెనుంచి రచ్చకుండు వెయుత్తో. ఓండు యూకోబు గ్రోతకినె మత్త సెడ్డవాంటిని తీసి వాటిత్తో.

27 నన్న ఓరి పాపకిని తీసివాట్తస్కె ఓరికి నన్న ఈ పమానమ్ తుంగితాన్.

28 ఈలా ఊడ్తస్కె యూదుర్కు కుసేలి కబుటిని పెయుసి మీకు పగవారాసి మినోరు. ఇంకొరొ తీరినె ఊడ్తుకు ఓరిని థేమండు తెలుసుకుట్టో గాబట్టి ఓరి ముత్తాతలోరిని పెయుసి ఓరు పేమిసబం్తోరు.

29 బారితుకు థేమటె బమమానమ్, ఓండు కరంగాని విసయతె మనుసు మార్సనోండయ్యో. థాంటె ఓండు నిలకడగా మందనోండు.

30 యూదుర్కయ్యో వేరేవారత్త మీరు, ఓరస్కె థేమటింకి లోబర్దిల్లీరి, గోని యూదుర్కు కుసేలి కబుటింకి లోబర్దకుండ మందటమ్వల్ల ఇంజె మీకు థేమటె దయూ థొరక్తె.

31 ఆలాకె ఇంజె యూదుర్కు థేమటింకి లోబర్దకుండా మందటమ్వల్ల మీకు థేమటె దయూ థొరక్తాటు ఓరికి గూడ థేమటె దయూ థొరికితె.

32 బారితుకు థేమండు అంథొరి పొం్రొ ఓని దయూ తొపిసవాలె ఇంజి అంథొరిని కలిపి లోబర్దనాటు బంథిస్తో.

33 థేమండు గొప్ప దనమంతుండు. థేమటె గ్యానమ్, తెలివి బెచ్చొ లోతుగా మందనమ్వ. ఓండు తుంగాని తీర్పినె బేనోరు గూడ అర్దమ్ తుంగాలోరు. ఓని అర్రికిని బేనోరు గూడ వివరిసి కెత్తాలోరు.

34 థేమటె మనుసుని బేనో తెలుసుకుండాలితొ? బేనో ఓనికి సలా ఈథాలితోండు?

35 ఓండు గిరుడ్డి ఈదవాలె ఇంజి బేనో థేమటింకి అప్పు ఈథాలిత్తో?

36 అంతా ఓనమటెనుంచె వత్తా; ఓని థోరింపినె వత్తా; అంతా ఓనిసెంకా మినా. ఓనికె బెస్కెటికి గొప్ప ఆదవాలె. ఆమెన్.

Koya NT, Romans 12

1 ఆలా మన్నంగా నా జతగాక్కినీరె, నన్న మీకు ఈ మొర వాటనాన్. థేమండు ఓని దయతిని తోపిస్తోండు గాబట్టి మీ బతుకిని ఓనికి బలిగ ఒపగిసాటి. థేమటింకి కుసేలి కలగనాంకి సుబ్బరంగా బతక్కాటి. ఇథ్దె మీరు తుంగాని ఆత్మతికి చెంత నిజమత్త సేవ.

2 ఇంజెటినుంచి మీరు ఈ లోక తీరినె నడసోరె బతక్కొద్దు. మీ రుదయమ్ కొత్తంగా మందవాలింజి మారు మనుసు ఏంథాటి. అస్కె మీరు థేమటె ఇస్టమ్ బాతథ్దొ తెలుసుకుంటీరి; అస్కె థేమటె ఇస్టమ్ బెచ్చో గొప్పథి ఇంజి, కుసేలి కలిగిస్తె ఇంజి, మీరు తెలుసుకుంటీరి.

3 థేమండు నాకు ఇత్త దయతిని పెయసి మీయమటె పతి ఒరోనికి నన్న కెత్తనద్దు బాతథితుకు, మీకు మందంథానికన్నా గొప్పంగా మీమిని గురుంచి మీరు అనుకుంటకీరి. మంచిగ మంజి థేమండు ఇత్త నమ్మకాతె మీమిని మీరు లెక్క వాట్కునుటు.

4 బారితుకు ఒల్దె బెచ్చకో బాగాకు మంతాకు. గోని ఈ బాగకినె అన్నిటికి ఒరోటె పని మన్నొ.

5 ఆలాకె థీబె జనాకు అత్త మనాడు కిరిస్తునమటె ఒరోటె ఒల్లాసి మినాడు. పతివానికి వేరేవారితోటె పొత్తు మింథె.

6 థేమటె దయతిని పెయుసి మన అంథొరికి రక రకాకిని బమమానాకు థొరికి మినా. థేమటె మాట బోథిసాని బమమానమ్ ఏంథి మందనోరు ఆ పనితిని నమ్మకంగా తుంగవాలె.

7 సేవా తుంగాని బమమానమ్ ఏంథి మందనోరు సేవా తుంగవాలె. థేమటె మాటా తెలియ కెత్తాని బమమానమ్ ఏంథి మందనోరు థేమటె మాట తేటంగా కెత్తవాలె.

8 బుథ్ది కెత్తాని బమమానమ్ ఏంథి మందనోరు బుథ్ది కెత్తవాలె. సాయమ్ తుంగాని బమమానమ్ ఏంథి మందనోరు ఎక్కువా సాయమ్ తుంగవాలె. పెద్దతనమ్ తుంగాని బమమానమ్ ఏంథి మందనోరు నమ్మకంతోటె పెద్దతనమ్ తుంగవాలె. జాలి తోపిసాని బమమానమ్ ఏంథి మందనోరు కుసేలితోటె జాలి తోపిసవాలె.

9 మల్ల, పేమతె నిజయుతి కలిగి మంథాటి; సెడ్డవాటిని తీసి వాటాటి; మంచివాటిని పెయుముటు.

10 థేమటిని నమ్ముకుట మీరు ఒరో లోతికి చెంత్తోరుగ పేమాతె ఒరోంకొరో లోబరిసి మంథాటి; మీ జతగాక్కిని మీకన్న గొప్పవారిగా అనుకునుంజి ఒరోని ఒరొ మరియూద తుంగాటి.

11 సోమరిబోతుగ మందకుండా నమ్మకంతోటె పెబుని సేవా తుంగాటి.

12 పరలోక నమ్మకాతె కుసేలిగా మంథాటి. బాథాకు వాథాని సమయతె ఓపిగ పెయుసి మంథాటి; నమ్మకంతోటె పతి సమయమ్ పాదన తుంగోరె మంథాటి.

13 థేమటె పొం్రొ నమ్మకమ్ తాసి మందనోరికి సాయమ్ తుంగాటి. మీయగ్గ మందనివాంటె, ఇల్లోవోరికి సాయమ్ తుంగాటి. గోని వేరెవారికి సాయమ్ తుంగటమ్ మరింగి థాయొద్దు.

14 మీకు బాథాకు కలిగిసనోరిని థీవిసాటి. ఓరిని థీవిసవాలె గోని సాపిసగూడొ.

15 కుసేలిగ మందనోరుతోటె కుసేలిగ మంథాటి, అడదనోరితోటె అడుముటి.

16 అంథోరుతోటె ఒరోటె మనుసు కలియు మంథాటి. మీయమటె గీరమ్ మంథొద్దు. బిదవారితోటె పేమ కలియు మంథాటి. మీకు మీరె తెలివి మందనోరమ్ ఇంజి అనుకుండకీరి.

17 మీకు సెడ్డ తుంగ్తోరికి సెడ్డ తుంగొద్దు. పతివానికి మంచివాంటిని తుంగనాంకి జాగర్దపరిసి మంథాటి.

18 వీలతుకు అంథొరితోటె సమా కలియు మంథాటి.

19 జతగాక్కినీరె పగ తీసటమ్ నా పని

20 ని పగవాండు కరుమతె మతుకు ఓనికి థోడా వాటా, ఓనికి డప్పేసోరె మతుకు ఏరు ఇము. ఆలా తుంగటంవల్ల వేథాని కిస్సు రవ్వాకు ఓని తలకయుతె పొం్రొ వాటనాటు ఓనికి మంత్తె ఇంజి రాసి మింథె.

21 సెడు మీమిని గెలసకుండ, సెడుని మంచితనాత్తోటె గెలసాటి.

Koya NT, Romans 13

1 అథికారతిని థేమండు నిలవాట్తో గాబట్టి పతివాండు అథికారతికి లోబర్దవాలె. ఇంజె మంథాని అథికారతిని గూడ థేమండే నిలవాట్తొ.

2 అంత్కాటె అథికారకిని ఎథిరిసనోండు థేమటె అథికారతిని గూడ ఎథిరిసనోండాసి మంత్తో. ఆలోంటోరు సిచ్చతిని అనుబగిసివలసి వెయుతె.

3 మంచి పనుంగు తుంగనోరు అథికారకిని ఏలనోరికి బయపర్వోరు. తప్పు తుంగ్తోరికె ఆ బయమ్ మంత్తె. అథికారతికి బయపర్దకుండా మందవాలితుకు మంచి పనుంగిని పెయుసి నడుముటు. అస్కె అథికారొమ్ మీమిని మెచ్చుకుంటె.

4 మీ మంచితెసేంకా అథికారొమ్ తుంగనోరు థేమటె సేవకుర్కిని తిస్తె పని తుంగనోరు. గోని మీరు తప్పు తుంగ్తుకు ఓరికి బయపర్దవాలే. ఓరు కసేటిని వట్టిగా పెయుథిల్లోరు. థేమటె సేవకుర్కిని తిస్తె ఓరు తప్పు తుంగ్తుకు ఓరిని సిచ్చిసనాంకి గూడ మినోరు.

5 అంత్కాటె మీకు సిచ్చ వెయతె ఇంజోరె అయ్యకుండా మీ మనసాచ్చిని పెయుసి అథికారొమ్ తుంగనోరు కెత్తాటు తుంగటమ్ అవసరమ్.

6 గాబట్టి అథికారొమ్ తుంగనోరు థేమటె సేవకుర్కాసి మినోరు. ఓరు అథికారాతె మంథాని కాలమంతా థానిసెంకా వాడుకునుంజనొరు. అంత్కాటె మీరు రకమ్ తొచ్చనిరి.

7 గాబట్టి బేనోరికి బాత ఈదవాలో థానిని ఓరికి ఈముటు. రకమ్ బాకి మతుకు రకమ్ తొత్తవాలె, పన్ను బాకి మతుకు పన్ను ఈదవాలె, బేనోరికి మరియూద తోపిసవాలొ ఓరికి మరియూదతిని, బేనోరికి మంచితనమ్ తోపిసవాలో ఓరికి మంచితనతిని తోపిసవాలె.

8 ఒరొంకొరొ పేమిసాని బాకి తప్ప, ఇంకా బేథాంటె గూడ బాకి మందగూడో. వేరేవాని పేమిసనోండు, ఆగ్నియకన్నిటిని పాటిసనోండుగా మంత్తో.

9 బేలాయుతుకు, లంజతనమ్ తుంగొద్దు, కూని తుంగొద్దు, థొంగతనమ్ తుంగొద్దు, వేరెవానికి మత్తవాంటిని పొం్రొ ఆస పం్దొదు ఇంథాని అగ్నియకంతా, నీనిని నిమ్మా పేమిస్తాటు వేరేవానిని గూడ పేమిసా ఇంథాని ఆగ్నియతె కలియు మినా.

10 పేమిసనోండు వేరేవానికి పమాదమ్ కలిగిసో. గాబట్టి ఆగ్నియ సాథిసాలోవాంటిని పేమిసనోండు సాథిస్తో.

11 గాబట్టి, ఇంజెటి కాలతిని అర్దమ్ తుంగి, థానికి తగ్తాటుగా నడుముటు. సమయమ్ దగ్గర వాసి మింథె గాబట్టి ఉంజకాటెనుంచి తేథి తెల్దె మంథాటి. మనాడు మొథొటి యేసు కిస్తుని నమ్ముకుట్ట థినమ్కన్నా నేండె రచ్చన దగ్గర వాసి మింథె గాబట్టి జాగర్దగా మంథాటి.

12 నరకటి సమయమ్ జరిగి అంజోంథె; పయూల జెపునె వెయుతె, గాబట్టి ఈకట్దె తుంగాని సెడ్డ పనుంగిని విడిసి, పయూల కెం్దాని మంచి గుడా తిస్తె మంచి పనుంగు కెర్ముటు.

13 మనాడు తుంగనవాంటిని అంథోరు మెచ్చుకునుంజనాటు నిజాయుతితోటె తుంగవాలె. కోపాతె గొడవ తుంగకుండా, ఉనుంజి నిసాతోటె మందకుండా, లంజతనమ్ తుంగకుండా, నిజాయుతి ఇల్లో పనుంగు తుంగకుండా, గొడవాకు పగ ఇల్లకుండా మంథాటి.

14 పెబు అత్త యేసు కిరిస్తుని మంచి గుడా తిస్తె కెర్సి మంథాటి. యెసన పనుంగిని బేలా అనుబవిసవాలె ఇంజి ఆలోసిస్టమ్ మరింగి అనుటు.

Koya NT, Romans 14

1 గెట్టి నమ్మకమ్ ఇల్లోవానిని తీసివాటకిరి. గొడవ పుట్టిసాని మాటకిని ఓరితోటె తిరియకీరి.

2 ఒరోండు అన్ని తింథొచ్చు ఇంజి నమ్మకమ్ కలియు మంత్తోండు. గోని గెట్టి నమ్మకమ్ ఇల్లో ఇంకొరోండు కూరకాయ మటింకె తిందనోండు.

3 అన్ని తిందనోండు ఆలా తిన్నొ మనిసిని తక్కువగ ఊడొద్దు. ఆలాకె అన్ని తిన్నోవాండు తిందనోనిని గేలిస గూడొ. బారితుకు, తిన్నొవానిని గూడ థేమండు సేర్సకుట్టొ గథా?

4 వేరేవాని పని మనిసిని పొం్రో తీర్పు కెత్తనానికి నీకు అథికారమ్ ఇల్లె. ఓండు నిచ్చి మత్కన్న అరిసి అత్కన్న నీకు బారి? అద్దు ఓని యెజమానింకి చెంతమ్వ. ఓండు తుంగ్తదు మంచిథా సెడ్డథా ఇంజి ఓని యెజమాని కెత్తవాలె; ఓనికె ఓండు లెక్క కెత్తవాలె.

5 ఇంకా, ఒరోండు ఒరొ రోజినికన్నా ఇంకొరొ రోజు ముక్య మత్తదు ఇంజి అనుకుండొచ్చు. ఇంకొరోండుబోనో అన్ని రోజుకు సమానమె ఇంజి అనుకుండొచ్చు. పతివాండు ఓండు పూర్తిగ నమ్తవాటిని మట్టింకె తుంగవాలె.

6 ఒరొ రోజు ముక్కయ మత్తదు ఇంజి అనుకుండనోండు పెబునిసేంకా ఆలా తుంగనోండు. అన్ని రోజుకు సమానమే ఇంజి అనుకుండనోండు, ఓండు గూడ పెబునిసేంకా ఆలా తుంగనోండు. అన్ని రక థోడా తిందనోండు, తిన్నోకా మున్నె థేమటింకి దండాకు వాటి తింజనో గాబట్టి ఓనికి పెబుని పొం్రొ నమ్మకమ్ మింథె. తిన్నోవోండు గూడ పెబుంకి దండాకు వాటనో గాబట్టి ఓనికి గూడ పెబుని పొం్రొ నమ్మకమ్ మింథె.

7 మనమటె బేనో గూడ ఓనిసేంకా బతకటమ్ ఇల్లాడ్. ఆలాకె ఓని మట్టింకె డొల్లి థాయటమ్ ఇల్లాడ్.

8 మనాడు బతకనద్దు పెబునిసేంకా బతకనాడు. మనాడు డొల్లి అతుకు పెబునిసేంకా డొల్లి థెయుతాడు; గాబట్టి బతికి మత్కన్న డొల్లి అత్కన్న పెబుని చెంతోరడాసి మినాడ్.

9 థీనిని పెయుసి డొల్లి అత్తోరికి బతికి మందనోరికి పెబునిగా మందవాలింజి కిరిస్తు డొల్లి అంజి గిరుడ్డి బతికి వత్తో.

10 ఈలా మన్నంగా, నిమ్మ నీ జతగాని పొం్రొ బారి తీర్పు కెచ్చనీన్? బారి నీ జతగాకిని తక్కువగా ఊడనిన్? మన అందరడు ఒరొ రోజినె థేమటె నాయ పీటతె మున్నె నిచ్చి మంత్తాడు.

11 థీనిని పెయుసి, నా మున్నె అంథొరు మొకరిస్తోరు; నా మున్నె పతి నాల్కె నా అథికారతిని మెచ్చుకుంటె ఇంజి నా పొం్రొ పమానమ్ తుంగి కెచ్చనాన్' ఇంజోరె థేమండు కెత్తాటు థేమటె పుస్తకాతె రాసి మింథె."

12 అంత్కాటె మనమటె పతి ఒరోండు ఓనిసేంకా థేమటింకి లెక్క ఈదవలసి మింథెె.

13 ఈలా మన్నంగా మనాడు ఒరోని పొం్రొ ఒరొ తీర్పు కెత్త గూడో. ఆలాకె వేరేవాండు థాయూని అరిథె రాయు అడ్డమ్ వాటానింజి, ఓనికి బేలాంటి ఇబ్బంథి కలిగిసాన్ ఇంజి అనుకునుటు.

14 బేథానికన్న అంటు మన్నొ ఇంజి యేసు పెబుని థోరింపినె నన్న తెల్సకుట్టాన్ గోని బేనోరన్నా అద్దు అంటు ఇంజి అనుకుట్కు అద్దు ఓనివరికె అంటుగా మంత్తె.

15 నిమ్మ తింథాని థోడాతెవల్ల థేమటిన్ నమ్ముకుట్ట ఒరోనికి బాద కలుగుతుకు నిమ్మ పేమగా మందనోండు అయున్. నిమ్మ తింథాని థోడాతెవల్ల వేరేవాని నమ్మక్కతిని పాడు తుంగొద్దు. ఓనిసేంకా గూడ కిరిస్తు డొల్లి అత్తొ.

16 నిమ్మ తుంగాని మంచి పనుంగిని పెయుసి వేరేవారు నీ పొం్రొ తప్పు వాటకుండా జాగర్దపరిసి మంథా.

17 థేమండు ఏలాని థేసాతె మనాడు బాత తిందవాలె బాత ఉండవాలె ఇందనదయ్యో. అద్దు సుబ్బరమ్ మంథాని ఆత్మ థోరింపినె వాథాని నీతింకి, సమాతికి, కుసేలితికి కలిగి మందనమ్వ.

18 గాబట్టి ఈలా కిరిస్తు సేవ తుంగనోనిని థేమండు మెచ్చుకుంటోండు.

19 థీనిని పెయసి ఒరోంకొరొ సమాథానంగా కట్టు పెయుసి, కలియు మంజి అర్రి తోపిసాని పనుంగు తుంగకాడా.

20 థోడతిని పెయుసి థేమటె పనితిని పాడు తుంగొద్దు. అన్ని పథార్దమ్ తింథొచ్చు. గోని థేమటె పొం్రొ నమ్మకమ్ తాస్త నితోటి జతగానికి ఇబ్బంథి కలగాని పథార్దమ్ తిందగూడొ. ఆలా తిత్తుకు ఓనికి సెడ్డ తుంగ్తాటు మంత్తె.

21 సియూ తిందనస్కె గోని, దచ్చ రసమ్ ఉండనస్కె గోని, బేథాంటెగూడ నీ పక్కతోనికి ఇబ్బంథి కలిగిసకుండ మందటమ్ మంచిథి.

22 అంత్కాటె, ఈ విసయూతె నిమ్మ బేథాని నమ్మకన్నా బేలా నమ్మత్కన్న అద్దు నీకు థేమటికి పొత్తు మందనమ్వ. ఒరోండు ఇస్టపం్దాని వాంటె థోరింపినె ఓనికి ఓండే నింద వాట్కున్నొవాండు దన్యుండు

23 అనుమానతె తిందనోండు నమ్మకమ్ ఇల్లకుండ తింజనోండు గాబట్టి థేమండు ఓనికి సిచ్చ వాటితోండు. నమ్మకమ్ ఇల్లకుండ తుంగాని పనుంగంతా పాపతె కలియు మంతా.

Koya NT, Romans 15

1 గాబట్టి గెట్టి నమ్మకమ్ మంథాని మనాడు గెట్టి నమ్మకమ్ ఇల్లోవోరు నడథాని అలవాటిని ఓర్సకుండవాలె. మనాడు మన కుసేలి మటింకె ఊడగూడొ.

2 పతివాండు వేరేవాని మంచిసేంక ఓండు కిరిస్తుని పొం్రొ మంథాని నమ్మకాతె పెరసవాలె ఇంథాని ఉథ్దేసంతోటె నడదవాలె.

3 కిరిస్తుగూడ ఓని కుసేలి మట్టింకె నడదకుండా, 'థేవా బేనోరతుకు నీనిని నింథిస్తోరో ఓరు నానిని గూడ నింథిస్తోరు' ఇంజి రాసి మత్తాటు నడత్తో.

4 పూర్వతె థేమటె పుస్తకాతె రాసి మత్తవంతా మనాంకి బోథిసనాంకె రాసి మత్తోరు: వాటి థొరింపినె మనాంకి ఓపిక, కుసేలి రచ్చన కలగవాలె ఇంజి థాంటె మంథాని ఉథ్దేసమ్.

5 మనాడు కట్టుగా మంజి, మన పెబు అత్త యేసు కిరిస్తుని తప్పె అత్త థేమటిని ఒరోటె మాటతోటె గొప్ప తుంగవాలె. అస్కె మనమటె ఓపిక, కుసేలి కలిగిస్తోండు.

6 అస్కె మనాడు ఒరొటె రుదయతోటె ఒరొటె నడకతోటె మన పెబు అత్త యేసు కిరిస్తుని తప్పె అత్త థేమటిని మొడ్కితాడ్.

7 గాబట్టి థేమటికి గొప్ప ఆదవాలె ఇంజి కిరిస్తు మీమిని సేర్సకుట్టాటు, మీరు గూడ ఒరోంకొరోని సేర్సకునుటు.

8 థేమండు ముత్తాతలోరికి తుంగ్త పమానతిని నిలవాటవాలె ఇంజి ఓండు నిజాయుతిగలవాండు ఇంజోరె రుజుమ తుంగవాలె ఇంజి కిరిస్తు యూదుర్కింకి పనివాండుగా వత్తొ.

9 యూదుర్కయ్యోవారు థేమటె దయూతెసేంక ఓనిని మొడకవాలె ఇంజి కిరిస్తుని ఉథ్దేసమ్. థీనిని పెయుసి ఈలా రాసి మింథె: ఈ కాంనాతె యూదుర్కయ్యో వేరే జనాకినితోటె కలియు నీనిని మొడికితాన్. నీ పెథేటె కుసేలితోటె పథాకు పారితాన్' ఇంజోరె రాసి మత్తో."

10 ఒరొ సోట యూదుర్కయ్యో వేరే జనాకినీరె మీరు గూడ థేమటె జనాత్తోటె ఆనంథిసాటి' ఇంజోరె కెత్తొ."

11 ఇంకొరొ సోట ఈలా రాసి మింథె: యూదుర్కయ్యో వేరే జనాకినిరె

12 థేమండు-కెత్త-మాట-కెత్తాని సేవకుండు అత్త యేసయ్యూ ఈలా కెత్తొ: ఈసాయు గ్రోత మారతె వేరు ఇగురు వాటితె. ఓండు థేసకిని ఏలిత్తోండు. యూదుర్కయ్యో వేరే జనాకు ఓనమటె గెట్టి నమ్మకాతె మంత్తోరు."

13 గాబట్టి రచ్చన థొరికితె ఇంజి గెట్టి నమ్మకమ్ కలిగిసాని ఆ థేమండు మీయమటె మంథాని నమ్మకమ్ థొరింపినె మీకు పూర్తి కుసేలి, సమా కలిగిసిత్తోండు. అస్కె మీయమటె మత్త నమ్మకమ్ సుబ్బరంగా మంథాని ఆత్మా సకితిని థోరింపినె పొంగి పొర్లితె.

14 నా జతగాక్కినీరె, మియమటె మంచి తుంగాని తెలివి మింథె ఇంజోరె ఒరోంకొరొంకి బోథిసాని సకితి మియమటె కలియు మింథె ఇంజోరె నన్న నమ్మనాన్.

15 అత్కన్నా, నా జతగాక్కినీరె, నన్నా కొన్ని మాటకినిసేంకా మీకు గురుతు తుంగి, వాంటెసేంకా మీకు దయుర్నంగ రాస్తాను. థేమండు ఇత్త బమమానతిని పెయుసి నన్న తుంగాలితాను. ఆ

16 నన్న థేమటె దయతెవల్ల యూదుర్కయ్యో వేరే జనాకింకి కుసేలి కబురు కెత్తాని పూజారి పనిథె మందవాలె ఇంజి థేమండు నానిన్ తెలుస్కుట్టో. ఆలా తుంగటమ్వల్ల యూదుర్కయ్యో వేరే జనాకు సుబ్బరమ్ మంథాని ఆత్మా థోరింపినె సుబ్బరమాసి, థేమటింకి ఇసటమత్త సంతానమ్ అయుత్తోరు.

17 అంత్కాటె యేసు కిరిస్తు నా థోరింపినె తుంగిస్త థేమటె సేవతిని గురించి నన్న బెచ్చొ గీరపర్సనాన్.

18 కిరిస్తు నా థోరింపినె తుంగ్తవాటిని మటింకె నన్న దయుర్నంగా కెయుతాన్. యూదుర్కయ్యో వేరే జనాకు నన్న కెత్త కుసేలి కబురు థోరింపినె నన్న తుంగ్త గొప్ప పనుంగిని థోరింపినె థేమటె మాటతిని పెయుసి నడదనాటు కిరిస్తు ఆలా తుంగ్తోండు.

19 గాబట్టి నన్న తుంగ్త ఆచ్చర్య పం్దాని పనుంగిని థోరింపినె గొప్ప అదబుతాకు థోరింపినె సుబ్బరంగా మంథాని ఆత్మ సకితిని థోరింపినె ఈ పనిథిని సాలిస్తాన్. అంథ్కాటె యెరుసలేంతెనుంచి ఇలురికమ్థాకా అన్ని పరాంతకిని కిరిస్తుని కుసేలి కబుటిని అంథిసగలగ్తాన్.

20 కిరిస్తుని గురుంచి తెలియొ పరాంతకిని కుసేలి కబుటిని కెత్తవాలె ఇంథాని ఆస నాకు మింథె. అత్కన్నా, ఇంకొరొ వాట్త పునాథి పొం్రొ కుసేలి కబురు ఇంథాని లోను తొత్తనాంకి నాకు ఇస్టమిల్లె.

21 అంత్కాటె, ఓనిని గురుంచి కేంజిల్లోరు ఓనిని ఊడిత్తోరు. ఓనిని గురించి కేంజోవోరు ఓనిని అర్దమ్ తుంగిత్తోరు' ఇంజి రాసి మింథె.

22 థీనిని పెయుసె నన్న మీయగ్గ వాదనాంకి పయనమ్ ఆదనస్కె బెచ్చకొ అడ్డు వత్తాకు.

23 ఈ పరాంతతె నన్న తుంగాని పని ఆసి అత్తె. ఆలా అయ్యకుండా సేన ఏండుకినుంచి మీమిని కలియవాలె ఇంజి అనుకుంజనాన్.

24 నన్న స్పెయున్ థేసతికి థాయనస్కె, రోమా పటనతికి వాసి, కొథ్ది రోజుకు మీతోటె సంతోసంగా మందవాలె ఇంజి ఎదురూడనాన్. మీయగ్గనుంచి నన్న పయనమ్ సాగనస్కె మీరు నాకు సాయమ్ తుంగితీరింజి ఎదురూడనాన్.

25 గోని ఇంజె నన్న యెరుసలేంతె మంథాని థేమటె జనాకింకి సాయమ్ తుంగనాంకి అగ్గ అంజనాన్.

26 బారితుకు యెరుసలేంతె థేమటె జనాకినమటె మంథాని బిదవారిసెంకా మాసిథోనియూ, అక్కాయ పరాంతతె మంథాని జతగాకు సంథా ఈదనాంకి కుసేలితోటె ఇసటపర్సనోరు.

27 ఈలా తుంగటమ్ మంచిథి ఇంజి ఈరు అనుకుట్టోరు. ఆలా తుంగనాంకి ఈరు యెరుసలేంతె మంథాని థేమటె జనాకింకి రునపరిసి మినోరు. బేలాయుతుకు, వేరేవారత్త ఈరు ఆత్మతికిచెంత విసయూతె ఓరితోటె పాలివారాసి మినోరు గాబట్టి ఒల్దికిచెంత విసయూతె ఓరికి సాయమ్ తుంగనాంకి ఈరు రునపర్సి మినోరు.

28 ఈ పనుంగిని ముగిసి ఓరంథొరికి సంద తప్పకుండ అందనాటు ఊడి స్పెయున్ థేసతికి థాయని మున్నె మీమిని ఊడనాంకి వెయుత్తాన్.

29 నన్న మీయగ్గ వాదనస్కె కిరిస్తుని పూర్తి థీవనాకు ఏంథి వెయుత్తాన్ ఇంజి నన్న పున్ని మినాన్.

30 ఇంకా నా జతగాకినిరె, మన యేసు కిరిస్తు పెబుని థోరింపినె, సుబ్బరంగ మంథాని ఆత్మ పేమ థోరింపినె మీమిని తలపనద్దు బాతథితుకు నాసెంక థేమటగ్గ పూర్తి రుదయతోటె పాదన తుంగాటి.

31 యుథేయూ పరాంతాతె థేమటిని నమ్మోవారి కయుథెనుంచి నన్న తప్పిసవాలె ఇంజి, యెరుసలేంతె మంథాని థేమటె జనాకు నన్న పెయుసి వాథాని సాయతిని కుసేలితోటె తీసుకుండవాలె ఇంజి పాదన తుంగాటి.

32 ఆకరిగా, థేమటె ఇసటమతుకు నన్న మీయగ్గ కుసేలితోటె వాసి మీతోటె సమయమ్ గడ్పితాన్ ఇంజి యెదురూడనాన్.

33 సమా ఈథాని థేమండు మీ అంథొరికి తోడు మందవాలె, ఆమెన్.

Koya NT, Romans 16

1 కెంకిరేయూ పటనాతె మత్త సంగాతె సేవ తుంగాని మన పిబే అక్కా సేన మంచిథి.

2 థేమటె జనాకింకి తగ్తాటుగా పెబుని పెథెటె థానికి వందనాకు కెల్లాటి. అద్దు సేన జనాకింకి సాయమ్ తుంగ్తె. నాకు గూడ సేన సాయమ్ తుంగ్తె. గాబట్టి అద్దు మీయగ్గ బేని సాయమ్ కోరత్తకు ఆ సాయమ్ తుంగాటి.

3 నాతోటె కలియు యేసు కిరిస్తుని సేవ తుంగాని పిరిస్కిల్లా్లతికి థాని ముతపాలు ఆకులానికి నా వందనాకు కెల్లాటి.

4 ఓరు నాసేంకా ఓరి పానకిని ఈసి బాదపర్తోరు. నన్నే అయ్యకుండా యూదుర్కయ్యో వేరె సంగాకన్ని ఓరికి మరియూద తోపిసనోరు.

5 ఓరి లోత్తె కలియు వాథాని సంగత్తోరికి నా వందనాకు కెల్లాటి. ఆసియూ పరాంతాతె కిరిస్తుని నమ్తోరమటె నాకు పేమగా మంథాని జతగాండు ఎపెనెతు మొట్ట మొథొటివాండు. ఓనికి నా వందనాకు అంథిసాటి.

6 మీసేంకా సేన కస్టబరిసి పని తుంగాని మరియతికి నా వందనాకు కెల్లాటి.

7 నాతోటె కలియు జెల్దే మత్త నా సుట్టాకు ఆంథ్రోనీకునికి యూనియకునికి నా వందనాకు కెల్లాటి. ఓరు యేపారిర్కినమటె మంచి పెథెరు ఏంథి మినోరు. అథ్దె అయ్యోకా, ఓరు నాకన్న మున్నె కిరిస్తుని నమ్ముకుట్టోరు.

8 పెబునివల్ల నన్న నినె అంపిలియతు జతగాకినిరమ్ అత్తామ్. ఓనికి నా వందనాకు కెల్లాటి.

9 మాతోటె కలియు కిరిస్తుని సేవ తుంగాని ఊర్బాని, నాకు పేమగా మంథాని జతగాండు అత్త స్టాకునికి నా వందనాకు కెల్లాటి.

10 ఆపెల్లానికి కిరిస్తుని పొం్రొ నిజమత్త నమ్మకమ్ మత్తాటు రుజుమ ఆసి మింథె. ఓనికి నా వందనాకు కెల్లాటి. అరిస్టొబు లోత్తోరికి చెంతోరికి వందనాకు కెల్లాటి.

11 ఎరోథియును నా సుట్టమ్, ఓనికి నా వందనాకు కెల్లాటి. పెబునికి చెంత నర్కిసు లోత్తోరిని నన్న తలపతాటు కెల్లాటి.

12 పెబునిసేంకా బాథాకు అరిసి పని తుంగాని తురుపెయునా, తురుపెసా ఇంథాని నాటొకింకి నా వందనాకు కెల్లాటి. ఇంకొరొ నాటోడి పెర్సిసు సేన కస్టపరిసి పని తుంగ్తె. థానికి నా వందనాకు కెల్లాటి.

13 పెబు తెలుసుకుట్ట రూపసినికి ఓని ఎవ్వానికి నా వందనాకు కెల్లాటి. ఓని ఎవ్వా నాకుగూడ ఎవ్వానసుంటద్దు.

14 అసుంకిరితుని, ప్లెగొనిని, ఎర్మేను, పత్తరోబాసు, ఎర్మాను, ఓరితోటె మత్త వేరే జతగాకింకిగూడ వందనాకు కెల్లాటి.

15 పిలొలోగుని, యూలియ, నెరియూని, ఓని ఏలాడిని, ఒలుంపాని, ఓరితోటె మత్త థేమటె జనాకంథోరికి వందనాకు కెల్లాటి.

16 మీరు ఒరోంకొరో కలియు వాదనస్కె సుబ్బరమత్త ముద్దుకినితోటే ఒరోంకొరో వందనాకు తెలియ కెల్లాటి. కిరిస్తు సంగాక్కన్ని మీకు వందనాకు తెలియ కెచ్చనోరు.

17 జతగాకినిరే, నన్న మీమిని బతిమలాడనద్దు బాతథితుకు, మీమిని సిల్సానాంకి ఉపాయమ్ తుంగనోరిని, మీ అర్దికి ఇబ్బంథి కలిగిసనోరిని మీరు నేర్సకుట్టవాంటిని ఎదురు గిరిడి కెత్తనోరిని కనిపెట్టి ఓరికి దూరంగా మంథాటి.

18 ఆలాంటోరు యేసు కిరిస్తు పెబుని సేవ తుంగోరు; థానికి బదులుగా ఓరు, ఓరి డొక్కాకు నిత్తితోరు. మాయ మాటకినితోటె నమ్మిసోరె, బయుథికి మంచిగా వేడాని ఆరాదన తుంగోరె అమాయకుర్కిని మోసమ్ తుంగోరె మంత్తోరు.

19 గోని మీరు కిరిస్తుంకి లోబరిసి మినిరి ఇత్త విసయమ్ అంథోరు కేంజ్తోరు. అంత్కాటె మి విసయూతె నాకు సేన కుసెలిగా మింథె. మీరు మంచివాంటిని గురించి తెలివి సంపాథిసోరె, సెడ్డ విసయూతె తెలివి ఇల్లోవారుగా మందవాలె ఇంజి నన్న కోరనాన్.

20 సమా ఈథాని థెమండు జపునె సయుతానిని మీ కాల్కిని ఇడుపొ అనిగి థాయనాటు ఒగ్గితోండు. మన యేసు కిరిస్తు పెబుని దయ మీకు తోడాసి మంతె.

21 నాతోటె కలియు సేవ తుంగాని తిమోతి మీకు వందనాకు తెలియ పరసనోండు. నా సుట్టాకు అత్త లూసియు, యోసోను, సోసిపత్తురు గూడ మీకు వందనాకు తెలియ పరసనోరు.

22 పమలు కెత్తాని ఈ ఉత్తరతిని రాసాని తెర్తియు ఇంథాని నన్న పెబుని పెథెటె మీకు వందనాకు తెలియ పరసానాన్.

23 సంగమంతటికిని, నాకును సాయమ్ తుంగాని గాయుసు మీకు పెబుని పెథెటె వందనాకు కెచ్చనోండు. పటనాతికి కలెక్టరు అత్త ఎరస్తు, మీ జతగాండు కువార్తు మీకు వందనాకు తెలియ పరసాటి ఇంజోరె కెత్తోరు.

24 మన పెబు అత్త యేసు కిరిస్తుని దయూ మీ అంథొరితోటె మందవాలె, ఆమెన్

25 కుసేలి కబురు కెత్తనాటు థేమండు మీమిని గెట్టిపరస్తో. ఆ కుసేలి కబురు యేసు కిరిస్తుని గురింస్తమ్వ; వేరెవారు బేలా రచ్చన ఏంత్తోరో ఇందంథాని గురించి సేన ఏండ్కు రాసియంగ తాసి మత్తొ.

26 గోని ఇంజెబోనో థేమటె సేవకుర్కు రాస్త పకారమ్ ఆ రసియతె మంథాని నిజమ్ బయుదర్తె. అంథోరు థేమటిని నమ్మకంతోటె లోబరసోరే, ఓని అరిథె నడదవాలె ఇంజి బెస్కెటికి మంథాని థేమటె మాటాతె పకారమ్ అన్ని థేసకింకి ఆ రస్యమ్ తెలియ పరసి మింథె.

27 సర్వ లోకాతికి తెలివి కలిగి మంథాని థేమటికి, యేసు కిరిస్తు థోరింపినె బెస్కెటికి గొప్ప కలగవాలె ఆమెన్.